LGBT Ditolak Dalam Tamadun Serata Alam

Dalam dunia yang semakin maju dan mencabar ini, kita dapat lihat manusia semakin hari semakin menonjol dalam pelbagai perkara, lantaran ledakan perkembangan sains dan teknologi dan ditambah pula dengan kepesatan penggunaan media sosial dan aplikasi perhubungan yang mewujudkan dunia tanpa sempadan. Namun disebalik kemajuan manusia yang pelbagai ini, masih ramai yang menunjukkan sikap pelik dan melawan fitrah, iaitu minat kepada jantina yang sama. Selain masalah dari sudut agama, masalah golongan sama seksualiti ini adalah masalah moral dan integriti masyarakat.

Sepatutnya dalam era manusia yang wujud dengan ratio 1:5, iaitu seorang lelaki bersamaan dengan 5 perempuan, kaum lelaki seharusnya boleh memilih pasangan perempuan yang terbaik mengikut citarasa dan minat tersendiri, manakala kaum perempuan pula seharusnya berusaha sedaya upaya dalam bersaing mendapatkan lelaki yang terbaik untuk melengkapkan hidup mereka. Namun sebaliknya yang berlaku, lelaki memilih lelaki dan perempuan memilih perempuan sebagai pasangan hidup. Sebenarnya masalah ini bukan baru terjadi kepada komuniti penduduk dunia, ia telah bermula sejak beratus bahkan beribu-ribu tahun dahulu.

Zaman Yunani Purba

Dalam sejarah, kita membaca dan melihat filem berkenaan penduduk dan kerajaan Yunani Purba yang gagah serta hebat, seperti gambaran tentang Hercules, diikuti kisah mistik dan magik apabila bercerita tentang tuhan Greek Purba seperti Zeus, Hades, Venus dan lain-lain, serta melibatkan cerdik pandai seperti Socrates, Plato, Archimedes dan ramai lagi. Namun antara kisah menarik jika dibaca tentang Yunani Purba ini adalah tentang hubungan homoseksual antara penduduk Yunani Purba. Sebagai contoh, para pengkaji sejarah Yunani merujuk kepada satu kisah di dalam cerita Illiad oleh Homer yang menunjukkan hubungan sejenis antara dua watak rekaan iaitu Achilles dan Patrocius. Walaupun cerita ini adalah rekaan, namun ia menggambarkan telah wujud hubungan songsang sejenis pada zaman tersebut.

Selain itu, pengkaji sejarah juga menjumpai lukisan di pasu tinggalan penduduk Greek Purba yang menunjukkan wujudnya hubungan antara lelaki berumur (dipanggil erastes) dan orang muda (dipanggil eromenos). Hubungan ini bukan bersifat kekeluargaan sebaliknya lebih kepada pasangan kekasih. Kajian juga menunjukkan Plato dan Xenophone pernah menggambarkan kisah guru mereka Socrates yang ‘suka berjumpa dan berbincang dengan lelaki muda tetapi mengelakkan sentuhan fizikal seperti memeluk dan mencium pipi’, bukan sebagai kekasih tetapi lebih bersifat guru dan murid. Bahkan juga ditemui satu penulisan Plato dalam gambaran negara idealnya bercadang untuk menghukum pasangan hubungan sejenis sama dengan kesalahan berzina dengan keluarga sendiri dan menyifatkan mereka sebagai ‘seburuk-buruk makhluk’. Petikan satu penulisan berkenaan Plato menyebut:

It is something contrary to nature, he insists, and although there won’t be laws against it, nevertheless a propaganda programme will encourage everyone to say that it is “utterly unholy, odious-to-the-gods and ugliest of ugly things”.

Jelas sekali masalah moral seperti homoseksualiti ini sudah wujud sejak zaman dahulu. Dan ‘penyakit’ ini tidak akan berhenti merebak melainkan jika kita cuba mencegah bermula sekarang sebelum ia merosakkan generasi akan datang.

Zaman Rom Purba

Sejarah tidak pernah menipu, kecuali diputarbelitkan oleh pengkaji atau penolak sejarah. Antara kisah terawal tentang golongan LGBTQ ini adalah sewaktu pemerintahan Maharaja Hadrian  pada zaman keagungan empayar Rom di Mesir. Maharaja Hadrian atau nama penuh beliau Publius Aelius Traianus Hadrianus Augustus adalah Maharaja Rom yang memerintah sekitar 117 hingga 138 CE.  Dikatakan Maharaja Hadrian berkahwin dengan wanita, tatapi tidak mempunyai anak.

Pada masa yang sama, beliau juga mempunyai seorang kekasih lelaki berumur 19 tahun iaitu Antinous yang telah mati secara misteri, bahkan ada kajian mengatakan mati lemas di Sungai Nil. Akibatnya, Maharaja Hadrian telah mengarahkan agar dibina patung Antinous di sekitar negara di bawah jajahan Rom serta mewujudkan kota Antinopolis sebagai tanda cintanya kepada Antinous itu. Disebalik kekuatan askar Rom yang hebat, tidak dinafikan berlakunya hubungan sejenis dalam kalangan tentera. Askar yang terlibat dalam hubungan sejenis akan dikutuk dan dikenakan tindakan.

Namun begitu, tindakan ini dibenarkan bagi golongan bangsawan Rom yang memiliki hamba lelaki dan digunakan untuk memuaskan nafsu songsang mereka. Sebagai contoh, dikhabarkan seorang Maharaja Rom bernama Maharaja Nero yang memerintah dari tahun 54 hingga 68AD mempunyai seorang hamba lelaki bernama Sporus yang disuruh menjadi pelayan serta gundik beliau, sehinggakan hamba ini telah dibuang alat kemaluannya supaya kekal berkhidmat kepada beliau. Sporus telah disuruh memakai pakaian seperti puteri atau permaisuri maharaja dan dijadikan alat pemuas nafsu Maharaja Nero, namun semua ini dilakukan dengan tersembunyi untuk mengelak diketahui rakyat sehinggalah terbongkar rahsia ini sebelum kematian beliau.

Selain itu, melalui pautan sejarah dunia kita ada membaca berkenaan kota Pompeii yang hilang dek letusan gunung berapi Vesuvius sekitar 79AD. Sejarah menceritakan tentang satu penduduk kaum disebalik pergunungan di Itali yang hidup penuh teratur dan maju, dengan peradaban Rom yang sangat hebat pada masa tersebut.  Namun penduduk Pompeii tersebut telah lenyap dek letusan gunung berapi Vesuvius yang memuntahkan larva serta asap beracun yang membunuh penduduk Pompeii, sekali gus menenggelamkan kota tersebut di bawah debu dan tanah yang tebal.

Dianggarkan sehingga dua ribu penduduk mati akibat bencana ini. Namun yang paling jelas adalah bukti penduduk Pompeii mengamalkan kehidupan homoseksual. Dijumpai patung (atau mayat yang mati tertanam akibat letusan gunung Vesuvius) yang menunjukkan dua lelaki saling berpelukan serta ukiran di dinding bangunan tinggalan penduduk Pompeii yang menunjukkan berlakunya amalan homoseksual dalam masyarakat walaupun dilarang oleh agama Kristian yang menjadi anutan majoriti penduduk Rom ketika itu.

Zaman Parsi Purba

Penduduk Parsi Purba berada di bawah pelbagai pemerintahan kerajaan dan maharaja yang hebat serta sangat terkenal dalam sejarah. Mereka juga dipengaruhi oleh pertembungan tamadun dengan kerajaan sekitar seperti Rom dan Yunani Purba. Namun disebalik kemegahan dan kehebatan kerajaan Parsi Purba yang penuh dengan pelbagai kisah kepimpinan, tamadun serta mistik, satu perkara yang boleh disamakan dengan tamadun Purba lain ketika itu adalah berkenaan homoseksualiti.

Tidak dinafikan terdapat pelaku homoseksualiti ketika itu lantaran pengaruh daripada masyarakat Greek. Menurut beberapa pengkaji sejarah dan penulis berkaitan Tamadun Parsi Purba (Ancient Persian) menemui manuskrip agama Zoroastrian yang menceritakan bahawa perlakuan lelaki yang bersama lelaki dan perempuan bersama perempuan adalah tindakan yang ditolak agama Zoroastrian dan pelakunya adalah penyembah ‘syaitan’ (demon):

In the sacred Zoroastrian text[,] the Vendidad, it is stated: ‘The man that lies with mankind as man lies with womankind, or as woman lies with mankind, is a man that is a Daeva (demon): this man is a worshipper of the Daevas, a male paramour of the Daevas

Di dalam satu rujukan lain pula menyatakan:

Ahura Mazda answered: ‘The man that lies with mankind as man lies with womankind, or as woman lies with mankind, is the man that is a Daeva; this one is the man that is a worshipper of the Daevas, that is a male paramour of the Daevas, that is a female paramour of the Daevas, that is a wife to the Daeva; this is the man that is as bad as a Daeva, that is in his whole being a Daeva; this is the man that is a Daeva before he dies, and becomes one of the unseen Daevas after death: so is he, whether he has lain with mankind as mankind, or as womankind.

Pernyataan ini menunjukkan bahawa pelaku homoseksualiti ditolak oleh penduduk Parsi Purba dan juga agama anutan masyarakat ketika ini. Kepada pelaku homoseksualiti dan penyokong LGBTQ, diharapkan agar mencari dan dimudahkan menerima bantuan samada ada dalam bentuk nasihat, kaunseling, terapi dan ajaran agama. Didoakan semoga diberi hidayah agar dapat kembali kepada jalan yang benar. Belajar daripada sejarah dan sekat tuntutan nafsu songsang agar dapat meneruskan hidup dengan aman dan bahagia, disamping mendapat berkat Ilahi.

Zaman China Purba

Menceritakan berkenaan tamadun purba dunia, tidak lengkap jika tidak diletakkan kisah berkenaan tamadun China Purba yang berusia lebih dari 2000 tahun. Walaupun tidak banyak dijumpai kisah-kisah berkenaan homoseksualiti sewaktu pemerintahan beberapa Maharaja Cina, namun penulisan menggambarkan hubungan antara lelaki dengan lelaki ada dijumpai walaupun tidak banyak.

Sebagai contoh, sewaktu pemerintahan Dinasiti Han, Maharaja Ai dikatakan mempunyai seorang kekasih lelaki yang bernama Dong Xian. Kisah Dong Xian daripada seorang pegawai rendah (atau sida) istana kepada orang kanan Maharaja Ai membolehkan Dong Xian menerima banyak manfaat, termasuk juga keluarganya. Akan tetapi hubungan sejenis ini tidak disukai oleh ramai ahli keluarga diraja dan juga rakyat, sehingga apabila Maharaja Ai mati pada tahun 1BC, kekasihnya Dong Xian juga dilaporkan telah membunuh diri.

Selain itu, sewaktu zaman kegemilangan Dinasti Ming pula iaitu sekitar 1368-1644 AD, dilaporkan pusat pelacuran lelaki semakin berkembang dan dihadiri ramai pelanggan perempuan dan lelaki. Vivian Ng, seorang pengkaji sejaran tamadun Cina Purba menulis di dalam kajian beliau:

“….government officials began to turn to boys and younger men for sexual entertainment after 1429, when the Xuande emperor ordered them to desist from cavorting with   courtesans. These male prostitutes came to be known as xiaochang (literally “little singer”), and by the seventeenth century , they had become as much part of the brothel scene as their female counterparts. The attempt of the Xuande emperor to gather his officials into the moral fold, in effect, produced the opposite result”

Dua kisah ini dan banyak lagi menggambarkan berlaku juga amalan homoseksualiti dalam masyarakat China Purba, akan tetapi kisah sebegini tidak disebarkan kerana ditolak oleh majoriti masyarakat, Bahkan penulisan oleh pelayar Barat sewaktu dinasti Ming juga menceritakan mengenai tindakan tidak bermoral ini:

“…the Jesuit missionary Matteo Ricci who lived in China from 1583 to 1610, wrote: “That which most shows the misery of these people is that no less than the natural lusts, they practice unnatural ones that reverse the order of things, and this is neither forbidden by law nor thought to Jbe illicit nor even a cause for shame. It is spoken of in public and practiced everywhere without there being anyone to prevent it.”

Namun selepas bermulanya era Dinasti Qing (1644 – 1911) yang bermula dengan kemasukan orang Manchu ke Beijing pada tahun 1644,, telah diwujudkan undang-undang ketat yang menghukum semua pelaku homoseksualiti sama ada lelaki dan perempuan, dengan tujuan untuk membetulkan moral dan etika masyarakat setempat ketika itu yang telah terpesong sewaktu pemerintahan dinasti sebelumnya, berpandukan ajaran moral oleh Confucian.

Kisah-kisah sebegini dan banyak lagi menunjukkan bahawa amalan homoseksualiti adalah sangat tidak bermoral dan menunjukkan akhlak yang terpesong. Sememangnya kita manusia dilahirkan dengan jantina yang berbeza iaitu lelaki dan perempuan, dan fitrah asal kita adalah hidup berpasang-pasangan demi meneruskan kelansungan zuriat manusia dan bukannya bersama jantina sejenis. Bahkan golongan pelaku homoseksualiti dan LGBTQ ini juga ditolak dari sudut kesihatan kerana dikhuatiti membawa penyakit berbahaya. Semoga daripada kisah tamadun purba dapat memberi pengajaran kepada kita dalam membentuk masyarakat yang aman dan elok akhlak dan pegangan agama.

Rujukan:


Mumia Frankenstein Ditemui di Scotland?

Pada tahun 2001, sekumpulan ahli arkeologi menemui pasangan rangka manusia di tempat ekskavasi yang terletak di Pulau South Uist, berdekatan persisiran pantai Scotland. Pada mulanya, rangka itu hanyalah penemuan zaman gangsa Scotland namun mereka menemui sesuatu yang lagi aneh dari kebiasaan.

Mereka menemui rangka ini dimumiakan dalam bentuk ‘Mumia Frankenstein’. Apa yang dimaksudkan dengan Mumia Frankenstein?

PENEMUAN PASANGAN RANGKA ZAMAN GANGSA

Dalam kawasan ekskavasi bernama Cladh Hallan, pasangan rangka yang terdiri dari seorang lelaki dan seorang wanita, dikebumikan dengan posisi fetus bayi. Kajian terhadap pasangan ini menunjukkan bahawa si lelaki ini meninggal pada 1,600 SM dan si wanita meninggal pada 1,300 SM. Namun, para ahli arkeologi menemui ciri-ciri rangka yang aneh untuk difahami. Mereka kemudian teruskan kajian.

Keputusannya, mereka menemui walaupun si lelaki meninggal dunia sekitar 1,600 SM, namun mayatnya tidak dikebumikan sehingga 6 abad kemudian, sekitar 1,000 SM. Sama juga dengan rangka wanita, mayat tidak dikebumikan sehingga 300 tahun selepas kematiannya. Ciri inilah yang begitu aneh kerana apabila mayat tidak dikebumikan beratus-ratus tahun, ia berakhir menjadi gumpalan rangka.

Para ahli arkeologi berandaian mungkin cara pengebumian ini adalah sebahagian dari ritual yang diamalkan oleh penduduk Cladh Hallan. Mereka juga menemui rangka biri-biri dan dua ekor anjing yang dijadikan korban ritual.

Apabila dikaji lebih mendalam lagi, mereka menemui bahawa bahagian badan mayat dimumiakan dengan tanah gambut. Dengan menggunakan teknik forensic moden, mereka juga temui lapisan tulang setebal 2 milimter telah demineralisasi atau mineralnya dikeluarkan. Ini bermaksud badan mayat telah dikebumikan dengan tanah gambut selama 6 dan 18 bulan.

Dengan bukti yang ahli arkeologi dapati, badan pasangan mayat sengaja dimumiakan dahulu menggunakan tanah gambut, kemudian dikeluarkan dan dikebumikan terus sebagai cara perlaksanaan ritual pengebumian. Menurut Profesor Mike Parker Pearson dari Shelffield University, pasangan mumia itu memainkan peranan penting dalam masyarakat mereka dalam ritual sembahan. Mungkin masyarakat ini meminta pertolongan pawang atau bomoh untuk selesaikan masalah.

PASANGAN RANGKA ITU IALAH FRANKENSTEIN?

Namun begitu, kajian tidak berhenti begitu saja kerana 10 tahun kemudian, terdapat satu lagi penemuan baru. Kajian DNA terhadap pasangan rangka ini mendapati bahawa kedua-dua rangka sebenarnya adalah 6 rangka manusia yang digabungkan!

Dalam rangka lelaki, bahagian torso, tengkorak dan leher, serta rahang bawah adalah milik 3 individu lelaki yang berbeza? Manakala rangka wanita pula menunjukkan bahawa terdapat tengkorak milik lelaki, torso milik wanita, dan bahagian lengan milik seorang individu yang tidak diketahui jantinanya.

Pentarikhan karbon menunjukkan bahawa tengkorak ‘wanita’ berusia 50 hingga 200 tahun lebih tua dari bahagian torso. Berkemungkinan mumia ‘wanita’ ini sebenarnya dibentuk dari bahagian tubuh individu lain dalam keluarga yang sama. Ia menjadi ‘puzzle’ untuk melengkapkan rangka seorang individu.

Dengan cara sebegitu, kita teringat tentang cerita sains fiksyen Eropah bernama Frankenstein, seorang gergasi yang dihidupkan seorang profesor dengan cantumkan bahagian tubuh individu lain. Maka, pasangan rangka ini pengkaji namakannya ‘Mumia Frankenstein’.

Mengapa masyarakat zaman gangsa melakukan mumia sebegini rupa? Ahli arkeologi yang mengkaji pasangan mumia itu masih tidak memahami mengapa ia dimumiakan dengan cara cantuman ini. Walaupun begitu,

Pearson percaya bahawa gabungan rangka ini dilakukan untuk mencipta ‘simbolik nenek moyang’ yang terdiri dari rangka individu lain yang sama pertalian keluarga. Ia seumpama seni dengan menyatukan rangka-rangka individu dalam keluarga sama, ‘melahirkan’ nenek moyang’ mereka.

Namun, menurut Terry Brown iaitu profesor bidang arkeologi biomedik dari University of Manchester, beliau berpandangan bahawa gabungan bahagian rangka ini hanyalah praktikal di mana bahagian rangka yang hilang digantikan dengan yang baru.

Manakala ahli kajian DNA kuno bernama Kerri Brown yang juga mengkaji mumia Frankenstein ini, beliau berpendapat bahawa masyarakat zaman gangsa mungkin telah melakukan apa yang dipanggil sebagai ‘penbedahan tukar organ’.

Apapun teori yang pengkaji Eropah bentangkan, penemuan mumia Frankenstein adalah unik kerana mumia ini satu-satunya ditemui di Kepulauan Britain.

RUJUKAN:

Holloway, April. 7 January 2022. Why Did Ancient Scots Prepare ‘Frankenstein’ Mummies? Ancient Origins.


Menjawab Hujah Pelampau Vegetarianisme Dan Perihal Diet Pemakanan Manusia

Sebagai pemula, saya tak mempunyai sebarang masalah dengan pendokong vegetarianisme. Malah, saya hormat dengan mereka yang tak makan daging di atas faktor agama mahupun nilai etika. Juga, anda sebenarnya akan mempunyai kesihatan yang lebih bagus sekiranya anda memakan lebih banyak sayur berbanding daging.

Walau bagaimanapun, saya ada mendengar hujah-hujah daripada puak veganisme ekstrem mahupun PETA berkenaan manusia ini sebenarnya herbivor (pemakan tumbuh tumbuhan) semula jadi. Hujah hujah mereka ini agak meyakinkan. Contohnya, manusia tak mempunyai kuku tajam berbanding karnivor (pemakan daging) seperti harimau dan serigala.

Manusia mempunyai taring tapi binatang herbivor lain pun mempunyai taring. Sekiranya kita betul merupakan pemakan daging, kenapa usus kita lebih panjang berbanding haiwan karnivor? Selalunya herbivor sahaja yang mempunyai usus panjang. Bercakap tentang usus, takat asiditi perut manusia juga lebih rendah berbanding karnivor. Bunyi macam menyakinkan, tapi bagi sesiapa yang berlatar belakangkan sains biologi, anda akan nampak benda ini hanyalah falasi.

Pertamanya, ya…memang benar manusia tak mempunyai taring yang banyak dan kuku tajam untuk mengoyakkan daging. Namun, puak vegan ni lupa tentang punca utama kenapa kita tak berfizikal macam karnivor lain. Kesemua ni disebabkan oleh satu benda. Api dan alatan tajam. Berbanding haiwan lain, kita telah berevolusi untuk menggunakan api dan alatan tajam. Dalam satu kajian, saintis ada buat ujian pemakanan kepada beberapa orang subjek ujian. Mereka diberi makan sayur kanji (ubi, jagung etc) dan daging di mana kedua-duanya tak dipotong, dihiris dan dan mentah.

Memang seketul macam tu. Kemudian, mereka diberi pula sayur kanji dan daging yang dipotong dan dimasak. Hasil kajian tersebut, saintis saintis berkenaan mendapati kita menggunakan tenaga yang sedikit semasa makan makanan yang dimasak dan dipotong berbanding berketul dan mentah. Saintis tersebut juga mendapati rahang kita sememangnya telah berevolusi untuk memakan makanan yang disediakan sebegitu. Jadi, buat apa kita nak ada kuku tajam, rahang kuat etc kalau kita ada alat penyediaan makanan yang lebih efisien yakni api dan alatan tajam?

Keduanya, perihal perut dan usus. Haiwan karnivor mempunyai asid perut yang tinggi beserta usus yang pendek. Apabila takat keasidan tinggi, ditambah lagi dengan enzim perut yang banyak, maka daging serta tulang semua dapat dihadam. Disebabkan daging haiwan ni cepat reput, maka ia perlu melalui perut dan usus karnivor dengan cepat.

Kalau biar mereput lama-lama dalam system penghadaman, boleh jadi karnivor tu akan sakit. Herbivor pula mempunyai asid perut yang rendah sebab depa bukan nak hadam daging dan tulang. Sistem penghadaman herbivor pula selalunya sama ada besar atau panjang sebab nak tapai tumbuh tumbuhan jadi benda yang boleh dihadam. Kita pula ada perut dengan asid yang rendah dan usus yang panjang. Adakah ini menjadikan kita herbivor? Kalau bukan, kenapa keluarga monyet dan cimpanzi yang hampir serupa degan kita merupakan pemakan tegar tumbuh tumbuhan? Kenapa eh?

Senang sahaja. Seperti yang saya sebut di sebelum, api dan alatan tajam memudahkan penyediaan makanan. Buat apa kita nak ada asid kuat kalau daging tu dah terurai sewaktu kena masak? Juga, bila dah kena masak, kuman-kuman yang asalnya ada pada daging semua mati, dan ini melambatkan proses kereputan daging dalam perut. Pasal usus panjang tu, ramai salah faham. Ya, kalau nak banding karnivor, usus kita memang panjang, tapi kalau nak banding herbivor, usus kita pendek. Bila usus pendek, kita tak boleh nak tapai sayur jadi benda yang boleh dihadam.

Kalau nak banding daging dan sayur kanji, sayur biasa ni diperbuat daripada selulosa, sejenis gula. Selulosa, kanji dan lemak binatang bahan asas dia sama sahaja, gula. Namun, disebabkan susunan selulosa ni padat dan kukuh, maka susah nak hadam. Gula dengan susunan paling lemah ialah kanji. Sebab itulah waktu kunyah nasi lama-lama, rasa manis akan muncul di lidah sebab air liur kita dah urai kanji jadi gula. Oh ya, kita ada benda unik pasal usus manusia. Kita mempunyai hempedu dan enzim usus yang wujud khas untuk hadam dan urai lemak haiwan dan daging. Kalau kita ni asalnya herbivor, kenapa kita ada benda-benda ni?

Kalau anda perasan, selalunya binatang herbivor selain keluarga roden (arnab dan tikus) ni perut dia gemuk. Gemuk perut tu bukan sebab gemuk lemak, tapi gemuk sebab penuh usus. Pernah dengar kan tentang lembu ni ada 4 perut? Dia sebenarya bukan 4 perut, tapi 4 ruang besar perut khas untuk menapai rumput jadi gula. Binatang seperti gorilla dan kuda pula ada usus yang panjang untuk buat benda yang sama. Binatang keluarga roden ni pelik sedikit. Mereka tak ada perut besar macam lembu, mahupun usus panjang macam kuda, tapi ada appendiks besar. Walau bagaimanapun, itu sahaja tak cukup untuk tapai sayur jadi gula dan protein. Jadi, waktu malam, depa akan makan balik tahi mereka untuk proses kali kedua.

Uniknya tentang herbivor ni, tahi mereka mempunyai lebih banyak bakteria kalau nak banding kita dan karnivor sebab mereka ada hubungan simbiosis dengan mereka. Seperti yang saya dah cakap sebelum ini, selulosa ni sangat payah untuk diurai, sekalipun kalau kita bagi enzim urai paling kuat dalam binatang tu. Jadi, herbivor ni sediakan ruang untuk bakteria pengurai selulosa ni tinggal dalam system penghadaman mereka. Bakteria ni uraikan selulosa menjadi benda yang lagi senang nak urai dan sebagai balasan, haiwan herbivor ni sediakan tempat tinggal kepada mereka (perut, usus).

Kita pun sebenarnya ada hubungan simbiosis dengan bakteria macam herbivor. Agak-agak kenapa kita digalakkan untuk memakan yogurt dan minum air kultur macam Vitagen, Yakult dan sebagainya? Ya, bakteria dalam minuman dan makanan tersebut berfungsi untuk bantu kita menghadam makanan denga berikan ekstrak nutrient lebih. Bakteria pengurai selulosa ni pun sebenarnya wujud dalam usus kita, tapi disebabkan usus kita pendek, jadi tak banyak hasil yang dapat. Sebab tu kita tak boleh nak hadam sayur. Tipulah kalau anda tak pernah nampak biji cili dan tomato dalam tahi sendiri.

Jadi, manusia ni karnivor ke, herbivor ke, atau omnivore (pemakan tumbuh tumbuhan dan daging)? Sebelum kita sampai ke kemuncak persoalan ini, saya nak bercerita lebih tentang gaya pemakanan manusia. Tahukan anda bahawa kita sebenarnya boleh hidup dengan hanya memakan daging 100%. Pada masa yang sama, memakan sayur dan sayur sahaja tanpa sebarang protein haiwan adalah merbahaya? Kita memerlukan 20 asid amino dalam badan tapi 9 daripada itu tak boleh disintesis oleh badan kita.

Cuba teka sumber mana paling senang nak dapat 9 asid amino ini? Daging haiwan. Sebenarnya, ada sahaja sayur yang kaya dengan protein macam kekacang, tapi masih inferior kalau nak banding daging. Juga, produk tumbuh tumbuhan tak mempunyai vitamin B12. Vitamin ni cuma ada pada haiwan sahaja. Oleh sebab itulah doctor dan pakar diet akan preskripsikan ubat supplement untuk mereka yang mengambil diet 100% tumbuh tumbuhan sahaja. Untuk elak masalah tak cukup zat.

Namun, jangan pula salah faham bila saya sebut tentang kita boleh hidup dengan memakan daging sahaja. Bila saya sebut 100% daging, saya maksudkan kita kena makan sekali organ-organ binatang dan juga isi perut mereka. Tahi tahi semua tu. Habis tu, agak-agak dari mana haiwan karnivor ni semua dapat nutrient lebih? Dengan memakan hati yang kaya vitamin dan isi perut yang ada selulosa yang terurai dan mineral mineral lain. Masalahnya, ada ke yang sanggup makan tahi ni?

Berkenaan diet pemakanan manusia, jawapan yang paling tepat ialah kita ni omnivor yang seimbang. Berbanding haiwan herbivor lain, sisi herbivor kita lebih kepada granivore, yakni pemakan biji dan bijirin. Beras, gandum, jagung semua tu adalah biji dan bijirin. Produk bijirin ni diperbuat daripada kanji, jadi senang nak hadam. Gaya pemakanan yang paling bagus bagi manusia ialah diet omnivor, tapi seperti yang saya sebut sebelum ini, boleh sahaja kalau nak hidup 100% daging atau sayur sayuran sahaja, cuma kena peka dengan kadar diet masing masing.

Nak jadi 100% karnivro kena makan isi perut tu semua dan kurangkan daging-daging tertentu. Nak jadi 100% vegan kena ambil supplement supplement tertentu.Terlebih daging boleh jadi racun, terlebih sayur dan kanji pun boleh jadi racun. Kalau tak, macam mana boleh dapat diabetes, kan? Point utama di sini ialah kadar diet kita. The dose makes the poison. Hal ini juga merangkumi gaya pemakanan omnivor. Gaya pemakanan bagi diet omnivore ialah segenggam kanji, sekepal daging dan separuh pinggan sayur sayuran. Ini yang paling optimum.


Misteri Pedang Jepun Yang Kononnya Digunakan Oleh Gergasi

Jepun
sememangnya masyhur dengan teknologi pembuatan pedang. Walaupun terdapat banyak
jenis pedang yang dihasilkan sepanjang berdirinya sejarah mereka, pedang yang
paling dikenali pada hari ini adalah katana.
Kepopulariti katana banyak
disumbangkan oleh budaya pop yang tidak lekang dari mempromosikan pedang
tersebut menerusi karya-karya yang bertemakan samurai.

Walau
bagaimanapun, terdapat juga sebilangan jenis pedang lain yang pernah digunakan
oleh pahlawan-pahlawan Jepun. Antaranya adalah odachi (kanji 大太刀, ‘pedang
besar’) atau turut dikenali sebagai nodachi
(kanji野太刀,
‘pedang lapangan’). Pedang jenis odachi dicirikan
menerusi bilahnya yang memiliki kelengkungan dan kepanjangan yang berbeza
dengan katana. Walaupun kebiasaannya
panjang bilah odachi adalah sekitar
90-100cm, terdapat juga sebilangan bilah pedang odachi yang mencecah 2 meter panjang.

Odachi
dicatatkan sebagai salah satu senjata
pilihan para pahlawan Jepun terutama pada era Nanboku-cho, sekitar hujung kurun
ke-14 Masehi. Namun, tempoh penggunaannya tidak berlangsung lama dan antara
faktor utama yang menyumbang kepada perkara tersebut adalah bilahnya yang
panjang – satu ciri yang kurang praktikal di medan tempur. Walau bagaimanapun,
penggunaannya tidaklah lenyap sama sekali.

Dicatatkan
bahawa odachi disandang buat kali
terakhir oleh pahlawan Jepun pada tahun 1615, sejurus selepas berlakunya
peristiwa Osaka Natsu no Jin (Pengepungan
Osaka) di mana Keshogunan Tokugawa menghapuskan puak Toyotomi. Hal ini
disebabkan oleh undang-undang keshogunan yang melarang penghasilan pedang
melebihi piawai panjang yang telah ditetapkan. Oleh kerana itu, penempa-penempa
pedang odachi terpaksa akur dan
memendekkan pedang odachi, yang mana
hal ini sama sekali menghilangkan ciri simbolik odachi.

Di zaman odachi masih lagi digunakan, ia menjadi
senjata pilihan tentera-tentera pejalan kaki. Antara penulisan yang pernah
menyebutkan tentang penggunaan odachi ini
adalah Heike Monogatari (Hikayat
Heike) dan juga Taiheki (Hikayat
Keamanan Agung). Berikutan saiznya yang besar, tentera-tentera pejalan kaki
yang menggunakan pedang odachi tidak
menyandangnya di pinggang, sebaliknya di badan belakang.

Namun, keadaan
ini menyukarkan proses menarik keluar pedang sekaligus melambatkan reaksi atau
pergerakan mereka. Oleh kerana itu di era Muromachi (abad ke-14 hingga abad
ke-16), lazimnya pahlawan yang menggunakan pedang odachi mempunyai seorang pembantu yang membawakan pedang tersebut
untuknya.

Berikutan
saiznya yang besar itu juga, sebilangan sejarahwan berpendapat bahawa odachi sebenarnya bukanlah ditempa untuk
tujuan pertempuran. Sebaliknya, pedang tersebut lebih cenderung digunakan untuk
kefungsian yang bersifat lebih keagamaan, spiritual dan simbolik, di samping
untuk memanifestasikan kemahiran si tukang tempa dan juga tanda kekayaan si
tukang taja. Hal ini kerana penghasilan pedang odachi agak sukar berbanding pedang-pedang lain, dan kos
penghasilannya pula amat mahal. Justeru, tidak hairanlah sekiranya kefungsian odachi lebih cenderung dihalakan sebagai
alat kebesaran.

Di medan tempur,
odachi bukan sahaja digunakan sebagai
senjata. Dalam beberapa keadaan, ia turut digunakan sebagai panji pasukan, sama
seperti fungsi bendera yang berupaya menaikkan semangat sesebuah pasukan
tentera. Di sudut keagamaan dan spiritual pula, odachi lazim digunakan sebagai alat kebesaran semasa berlangsungnya
sesebuah upacara, terutama di zaman Edo. Malah, ia turut dipersembahkan kepada
para dewa di kuil-kuil Shinto.

Antara pedang odachi yang paling masyhur adalah
Norimitsu Odachi. Pedang ini agak menonjol kerana saiznya yang teramat besar –
3.77 meter panjang dan beratnya pula mencecah 14.5kg. Berikutan saiznya yang
sedemikian rupa, terdapat mitos dan legenda purba Jepun yang menyebutkan bahawa
Norimitsu Odachi pernah disandang oleh seorang pahlawan gergasi.

Dakwaan tersebut
mungkin hanya sekadar mitos, akan tetapi Norimitsu Odachi adalah realiti. “Ini
bukan cubaan. Ini betul-betul,” bak kata Pendekar Mustar. Pedang yang ditempa
pada kurun ke-15 Masehi itu boleh disaksikan pada hari ini di Kuil Kibitsu,
Wilayah Okayama, Jepun.

RUJUKAN

Wu Mingren. (18
Mac 2019). Norimitsu Odachi: Who Could Have Possibly Wielded This Enormous 15th
Century Japanese Sword? Ancient Origins
https://www.ancient-origins.net/artifacts-ancient-technology/norimitsu-odachi-who-could-have-possibly-wielded-enormous-15th-century-021428

Conny Waters.
(22 Mac 2019). The Norimitsu Odachi – Giant Japanese Sword Remains An Enigma.
Ancient Pages.
http://www.ancientpages.com/2019/03/22/the-norimitsu-odachi-giant-japanese-sword-remains-an-enigma/

The Norimitsu
Odachi: Did Giants Wield This Legendary Samurai Sword?
https://www.wowamazing.com/trending/rare/norimitsu-odachi-giants-samurai/


Amalan Perisikan Dalam Ketamadunan Purba Melayu

Badan Biro Penyiasatan Persekutuan (FBI), Ejen Perisikan Pusat (CIA) serta watak James Bond 007, merupakan sebuah agensi penyiasatan atau karekter yang tidak asing dalam kalangan masyarakat di Malaysia. Tetapi tahukah anda, aktiviti ini bukan hanya propaganda yang dilakukan pada era Perang Dunia Pertama dan Kedua, sebaliknya aktiviti perisikan ini merupakan antara kegiatan tertua yang terus diamalkan oleh masyarakat silam dan berterusan hingga hari ini.

Pada zaman prasejarah, aktiviti merisik dilakukan bermatlamat untuk memperoleh makanan. Sewaktu memburu, anggota masyarakat akan berusaha memperoleh informasi serta mengenal pasti kedudukan haiwan buruan berkenaan. Walaupun kegiatan tersebut tidak dapat dikategorikan sebagai ‘perisikan’ dalam erti sepertimana tafsiran dunia hari ini, akan tetapi usaha mendapatkan maklumat tersebut menunjukkan bahawa mereka memahami betapa pentingnya mengetahui informasi berkenaan.

Apabila masyarakat semakin kehadapan, maju dan wujud dalam berkelompok (puak), telah membawa kepada persaingan kuasa antara mereka sehingga menyebabkan berlaku peperangan. Atas tuntuan itu, keperluan untuk mendapatkan maklumat berkaitan dengan kekuatan dan kelemahan pihak lain semakin memuncak dan tinggi. Namun sayangnya, aktiviti perisikan masyarakat zaman silam tidak banyak maklumat diperoleh. Meskipun begitu antara aktiviti perisikan yang terawal direkodkan, membabitkan peperangan Kadesh yang meletus sekitar tahun 1274 Masihi, antara kerajaan Mesir yang dipimpin oleh Ramese II, dengan Raja Muwatallis dari kerajaan Hittites.

Dalam budaya masyarakat Melayu, istilah ‘merisik’ sering digunakan oleh pasangan yang ingin melangsungkan perkahwinan. Rombongan merisik dihantar oleh pihak lelaki untuk mendapatkan maklumat berkaitan dengan calon pengantin perempuan yang dikehendaki untuk mengetahui kedudukan calon tersebut sama ada sudah berpunya atau sebaliknya. Walau bagaimanapun, istilah merisik bukan sekadar diaplikasi dalam adat masyarakat Melayu malah membabitkan konotasi yang lebih luas membabitkan hal pemerintahan, kerajaan dan pentadbiran.

Berbanding dengan tamadun-tamadun lain di dalam dunia, tamadun Melayu sehingga kini dilihat tidak mempunyai bukti-bukti bertulis yang menyerlah dan khusus dengan kegiatan perisikan. Hal ini kerana, dalam tamadun Melayu tidak memiliki sebuah karya khas sepertimana Arthasastara dan The Art of War yang secara nyata meletakkan fungsi perisik dan signifikan aktiviti perisikan dalam Tamadun India dan China.

Berdasarkan sejarah telah wujud kerajaan-kerajaan agung dan gah dalam tamadun Melayu seperti Kerajaan Sriwijaya, Majapahit, Melaka dan sebagainya. Oleh itu, menerusi perjalanan sejarah yang panjang membawa kepada pembentukan keperibadian tersendiri, perebutan serta peperangan antara kerajaan yang kerap kali meletus. Berdasarkan situasi itu, aspek perisikan menjadi sebahagian inti penting dalam rangkuman perjalanan episod peperangan. Berasaskan perkiraan tersebut, maka pastinya kegiatan perisikan merangkumi tipu helah, hal-hal penyuluhan, sabotaj, propaganda yang diaplikasi ketika tempoh peperangan melangsung dalam tamadun Melayu.

Aktiviti perisikan dalam bentuk penyuluhan dan pengintipan dalam tamadun Melayu dapat dibayangkan melalui kitab Sejarah Melayu (Sulalatus Salatin). Kegiatan perisikan merupakan elemen yang ditonjolkan oleh Sejarah Melayu dalam mempamerkan bahawa masyarakat Melayu mempunyai tradisi peperangan yang tersendiri. Antara episod jelas yang membuktikan bahawa kegiatan perisikan dijalankan ketika Melaka menghadapi Portugis pada era Sultan Mahmud. Dinyatakan setelah Sultan Mahmud dan rombongannya meninggalkan Melaka menuju Bentan akibat kesan serangan Portugis, menyebabkan baginda sultan menitahkan agar para pengikutnya mengintip gerak-geri Portugis. Kitab Sejarah Melayu mencatatkan;

Maka baginda (Sultan Mahmud) pun menyuruh berhadir segala pegawai, beringat di Kota Kara, menyuruh suluh: maka orang pun pergilah. Setelah datang ke Malang Jarum maka dilihatnya layar Feringgi (Portugis) dari Tanjung Bemban menuju Lobam itu, putih layarnya, tengah tiga-puluh buah banyaknya, maka suluh pun berkayuhlah kembali.

Dalam Kitab Sejarah Melayu mencatatkan kita akan mendapati perkataan yang sering digunapakai untuk tujuan perisikan iaitu ‘suluh’ atau ‘menyuluh’ yang bermaksud mendapatkan informasi mengenai kedudukan, pergerakan musuh dan sebagainya. Selain itu, kegiatan penyuluhan juga dilaksanakan oleh Tun Perak sewaktu menghadapi serangan tentera Siam di Melaka. Tindakan Siam untuk menyerang Melaka diketahui oleh Bendahara Melaka Tun Perak. Tentera Siam merancang untuk menyerang Melaka menggunakan jalan laut setelah melalui perjalanan menyusuri laluan Kelantan, Terenggani dan Johor sebelum ke Batu Pahat. Pada ketika, Tun Perak bersama tentera Melaka bersiap sedia menghadapi serangan Siam, Bendahara Melaka telah menghantar anak Dato Seri Bija Diraja iaitu Tun Omar untuk melakukan pengintipan. Tun Omar telah melanggar perahu-perahu tentera Siam sebelum melarikan diri. Walaupun tindakan Tun Omar bukan tindakan pengintipan dalam keadaan sebenar namun perbuatan tersebut menunjukkan bahawa orang Melayu tidak perlu bersembunyi untuk mengetahui kekuatan musuh bagi mempamerkan kehandalan orang Melaka.

Bidang perisikan bukan sekadar memperoleh maklumat sebaliknya terdapat aspek lain seperti tipu helah, propaganda, sabotaj di mana kesemua itu jelas dilihat dalam tamadun Melayu. Di dalam kitab Sejarah Melayu, taktik tipu helah yang dilakukan oleh Tun Perak merupakan contoh terbaik. Setelah mendapat tahu kekuatan tentera Siam daripada Tun Omar, maka Tun Perak melakukan persiapan menghadapi serangan Siam. Menyedari  bilangan tentera Siam yang besar, menyebabkan tipu muslihat bagi mengalahkan Siam. Dibuktikan melalui;

Setelah hari malam maka Awi Dicu pun datanglah. Maka oleh Bendahara Paduka Raja segala pohon bakau, dan nyireh, dan tumu, api-api itu sekaliannya, disuruh tambati pnting api; gemerlapan rupanya dipandang orang. Setelah dipandang oleh orang Siam api tiada terbilang lagi banyaknya itu, maka kata hulubalang Siam, ‘terlalu amat banyak Melayu itu tiada terbilang lagi. Jikalau ia datang apa jadinya kita? Sedang akan sebuah perahunya tiada lagi, tiada terlawan oleh kita”. Maka kata Awi Dicu, “benar seperti kata kamu itu, marilah kita kembali”.

Tipu muslihat merupakan eleman yang wujud dalam usaha mengalahkan musuh dan helah yang telah digunakan dengan sebaik-baik mungkin oleh Tun Perak.  Walaupun bukti-bukti bertulis mengenai perisikan tamadun Melayu berselerakan di sana sini tetapi sumber-sumber pensejarahan yang ada secara jelas menunjukkan bahawa dalam tamadun Melayu, wujudnya kepentingan aktiviti perisikan untuk mengetahui kekuatan lawan supaya mengatur strategi suapaya memperoleh kemenangan.

Rujukan

A.Samad Ahmad (peny.), Sulalatus Salatin (Sejarah Melayu), Kuala Lumpur: Dewan Bahasa dan Pustaka. 1986.

Muhd Yusof Ibrahim, Tun Perak: Pencetus Wawasan Empayar Melaka, Kuala Lumpur: Tinta Publication, 2009.

Azharuddin Mohamed Dali, Sejarah Perisikan Di Malaysia, Kuala Lumpur: Dewan Bahasa dan Pustaka, 2014.


Prob Penjelajah China Jumpa Air Di Bulan

Pada tahun 2009, NASA mengumumkan telah menemui molekul air di permukaan kawah bulan. Tetapi disebabkan imej yang ditangkap kamera mempunyai resolusi rendah, agak sukar mengetahui di mana air boleh ditemui di bulan. Semua itu terjawab menerusi satu kajian yang diketuai penyelidik Akademi Sains China (CAS) yang diterbitkan dalam jurnal Science Advances baru-baru ini.

Kajian ini berdasarkan kajian sampel debu dan batu yang dikumpul oleh prob penjelajah China, Chang’E-5. Prob penjelajah ini mendarat di satu lembah gelap bulan yang dipanggil Oceanus Procellarum – ‘laut’ basalt termuda di bulan dengan usia dua bilion tahun. Pada Disember 2020, ia kembali ke bumi dengan sampel batu dan debu seberat 1.7 kilogram.

Chang’E-5 turut dilengkapkan dengan Spektrometer Mineralogi Bulan yang mengukur panjang gelombang yang ada kaitan dengan molekul air atau hidrosil yang bergabung dengan molekul lain. Pada akhir kajian, mereka mendapati wujud garis penyerapan air sekitar 2.85 mikrometer. Dengan kadar air yang rendah, ia memerlukan lebih banyak batu dipecahkan bagi menghasilkan air untuk diminum.

Tetapi itu tidak bermakna kemungkinan koloni di bulan tidak dapat direalisasikan. Ini kerana terdapat sejenis batu gunung berapi yang wujud di bulan yang dikenali sebagai CE5. Batu ini mempunyai garisan penyerapan yang kuat. Sekiranya komuniti astronomi dapat menemui lokasi yang tepat, maka lebih banyak air boleh dijumpai.

Satu lokasi yang dijangka mempunyai simpanan air yang banyak di bulan ialah kawasan perangkap sejuk sekitar kawasan kutub di bulan. Tidak seperti Oceanus Procellarum yang terdedah kepada cahaya matahari, kawasan kutub bulan tetap gelap. Ini sekaligus meningkatkan peluang penemuan air di bulan dan kemungkinan koloni manusia di situ.

RUJUKAN

Luntz, S. (2022, 11 Januari). First-Ever On-Site Detection Of Water On Moon Made By Chinese Lander. IFLScience.

The Byte. (2022, 11 Januari). CHINA SAYS ITS LANDER HAS DETECTED WATER ON THE MOON. Futurism.


Apabila Orang Utan Cuba Membantu Orang…

Keupayaan seekor haiwan seringkali mengagumkan saintis. Ilmu alam sentiasa dikembangkan dengan gelagat semulajadi yang mengimbangi persekitaran semulajadi. Seekor monyet pernah dilihat memelihara anjing seperti anak sendiri.

Monyet itulah yang memberi makan, mencari kutu dan juga melindunginya daripada anjing liar.

Dipercayai monyet ini kehilangan anak, jadi anjing tersebut yang sangat kecil dan terdedah mencetuskan naluri keibuannya untuk mencurahkan kasih sayang merentasi spesis. Dan di Zoo Israel turut melimpah kasih sayang sebegini. Seekor monyet berbulu hitam yang dibawa daripada Indonesia takkan boleh terpisah daripada anak ayam.

Hubungan rapat antara-spesis ini siap menghalang sang monyet daripada mencari pasangan hidup. Ia lebih menyukai anak ayam, berbanding spesis sendiri – siap menunjuk-nunjuk lagi.

Dan anak ayam tersebut boleh saja meloloskan diri – tetapi kalau tengok gambar-gambar, semua tahu cinta yang terbuku dalam hati. Perkara ini memang pelik kerana spesis rhesus macaque biasanya membvnvh dan mem4k4n ayam – atau bermain dengan anak-anak ayam sampai m4ti kepenatan.

Sebut pasal Indonesia satu lagi kisah di Bali harus dipetik juga. Seekor monyet ditemui dalam hutan berkawan dengan anak kucing pula.

Dan kucing tersebut pun menikmati layanan istimewa daripada kelompok monyet.

Anjing sudah. Kucing sudah. Ayam pun sudah. Persoalan sekarang, apakah beruk boleh tunjukkan kasih sayang kepada manusia (selain daripada melolong di Parlimen untuk kepentingan manusia)? Sekali lagi Indonesia menyingkap rahsia agung alam atas kekayaannya dari segi kepelbagaian biologi. Seorang jurugambar sedang menyeberangi sungai di Kalimantan sebelum yang mana ditebingnya seekor orang utan bersedia sambil menyuakan tangan.

Jurugambar tersebut bernama Anil Prabhakar sedang mengembara bersama Yayasan Keselamatan Orangutan Borneo (BOS) bagi tujuan untuk merakamkan kehidupan liar. Pihak BOS mendapat laporan bahawa sungai tersebut dipenuhi dengan ular. Jadi orang utan ini menyangka bahawa Prabhakar telah jatuh dan menghulurkan tangan untuk membantu.

Tindakan di luar sangkaan sebegini telah menggamitkan perhatian seluruh dunia. Gambar Prabhakar yang dinaikkan ke Instagram telah dipautkan ke seluruh media antarabangsa termasuk CNN dan Metro UK. Ular berbisa merupakan pemangsa aktif terhadap spesis orang utan di Borneo, yang sedang sengs4r4 akibat pemb4k4ran hutan, kehilangan habitat dan pembvrvan h4r4m.

Spesis ini juga tidak mudah membiak. Dalam suatu laporan, seekor orang utan hanya melahirkan anak enam hingga lapan tahun sekali sahaja. Jadi bagi setiap orang utan yang terbvnvh dan dibvnvh, bayangkanlah kesannya. Sudah tentu sekali kehausan populasi ini sukar dipuaskan.

Walaupun dihulurkan bantuan, Prabhakar dengan perlahan menjauhi kerana khuatir atas keselamatannya jika diselamatkan orang utan tersebut.

Pengalaman Prabhakar mengingatkan semua tentang konsep monyet berkhidmat. Definisi ini mungkin agak janggal di Malaysia tetapi bagi Amerika Syarikat tidak begitu terasing terutamannya di Massachusetts. Di sana monyet-monyet bekerja keras tanpa dibayar gaji:

Dan monyet-monyet ini dilatih untuk berkhidmat di rumah sahaja – takkan sesekali dibenarkan untuk ke tempat-tempat awam seperti pasaraya runcit atau restoran.

Orang-orang yang dibantu monyet pun bukanlah pemalas. Sebaliknya mreka menghid4pi masalah saraf tunjang, sclerosis, perepvtan otot dan apa-apa jua peny4kit yang mengganggu pergerakan. Kos AS$40,000 setiap haiwan pun ditanggung penderma dan geran yayasan.


Raja Chulan: Pejuang Pendidikan Melayu

Bila kita sebut perihal DYAM Raja Chulan, pasti perkara pertama yang disebut ialah sebuah jalan di Kuala Lumpur yang dinamakan sempena nama baginda. Kalau tidak itu, ada beberapa sekolah di negeri Perak yang diberi nama baginda. Tetapi tidak ramai tahu sejarah anggota kerabat diraja Perak ini yang berusaha memperjuangkan hak bangsa Melayu semasa zaman penjajahan British yang ketika itu dianggap terpinggir akibat dasar pecah dan perintah penjajah berkenaan.

DYAM Raja Chulan diputerakan di Tanjong Brambang pada 1 Julai 1869. Baginda merupakan putera kepada DYMM Sultan Abdullah Muhammad Shah, Sultan Perak yang kemudiannya dibuang negeri ke Pulau Seychelles bersama beberapa pembesar negeri lain pada tahun 1876. Raja Chulan dan kekanda sulungnya, Raja Ngah Mansur mendapat pendidikan Barat di Raffles Institution, Singapura dan Sekolah Tinggi Inggeris, Melaka. Selepas tamat pengajian, baginda mula bekerja dalam sektor perkhidmatan awam atau lebih tepat, Pejabat Setiausaha Negeri Perak pada tahun 1886.

Selepas beberapa lama bekerja, Raja Chulan menziarahi ayahanda tercinta iaitu Sultan Abdullah di Pulau Seychelles. Ziarah berkenaan memberi peluang kepada baginda melepaskan rindu terhadap mereka yang dibuang negeri kerana dianggap bersubahat dengan pembunuhan Residen British pertama, J.W.W Birch. Dan sekembalinya baginda ke Perak, Raja Chulan secara tidak langsung turut memperkenalkan lagu kegemaran ayahandanya, La Rosalie. Irama lagu berkenaan dikekalkan dengan lirik baru dinukilkan oleh kekandanya, Raja Ngah Mansur. Lagu inilah yang menjadi lagu negeri Perak iaitu Terang Bulan dan akhirnya menjadi inspirasi kepada lagu kebangsaan, Negaraku.

Untuk beberapa tahun berikutnya, baginda menjawat beberapa jawatan seperti Pegawai Perumahan di Larut (1890), Pemangku Pemungut Hasil Tanah di daerah Kuala Kangsar dan Penolong Pegawai Daerah di Selama. Pada tahun 1900, Raja Chulan berkahwin dengan puteri Sultan Perak, Sultan Idris Shah I. Baginda kemudiannya mengiringi ayahanda mertuanya ke London untuk menghadiri upacara pertabalan Raja Edward VII pada tahun 1902. Sekembalinya baginda dari Britain, Raja Chulan dilantik sebagai Pegawai Daerah Hulu Perak. Menurut Profesor Emeritus Khoo Kay Kim dalam satu artikelnya pada tahun 1994, baginda menempa sejarah sebagai orang Melayu pertama yang dilantik sebagai pegawai daerah. Pada tahun 1907, Raja Chulan dilantik sebagai anggota Majlis Mesyuarat Perak sebelum bersara daripada perkhidmatan kerajaan pada tahun 1911.

Baginda sememangnya dikenali sebagai seorang yang amat lantang memperjuangkan hak bangsa Melayu tanpa mengenal penat lelah. Sehinggakan apabila Raja Chulan bersara dari Majlis Mesyuarat Negeri-Negeri Melayu Bersekutu (MMNNMB) dan Majlis Mesyuarat Perak sehinggalah ke hari kemangkatan baginda pada tahun 1933. Dan baginda sekali lagi menempa sejarah sebagai anak Melayu pertama dilantik sebagai anggota MMNNMB. Semasa berkhidmat dalam majlis berkenaan, Raja Chulan mendesak pihak British menaiktaraf taraf hidup orang Melayu, memberi keutamaan dan memudahkan peluang orang Melayu menjawat jawatan dalam perkhidmatan awam ketika itu.

Dalam mesyuarat seterusnya pada tahun 1931, Raja Chulan turut menegaskan kerajaan ketika itu berupaya mengurangkan perbelanjaan dengan mengambil lebih ramai anak-anak Melayu mengisi jawatan kerajaan berbanding memanggil pegawai-pegawai dari Eropah. Ini kerana baginda berpandangan, pegawai-pegawai Melayu pastinya akan berbelanja dalam negeri dan ini sekaligus dapat merancakkan pertumbuhan ekonomi setempat. Walaupun sedar bilangan pegawai Melayu yang berkelayakan untuk mengisi jawatan kerajaan, tetapi selepas 50 tahun, sudah pasti ada anak Melayu terlatih bekerja di jabatan-jabatan bersifat teknikal seperti Jabatan Kerja Raya dan Pejabat Pos.

Dalam mesyuarat sama juga, Raja Chulan mahukan anak-anak Melayu turut diberi peluang melanjutkan pengajian dalam bidang-bidang bersifat kritikal seperti perubatan dan pergigian. Ini kerana selain dari memenuhi tuntutan fardu kifayah, baginda melihat ini dapat mengurangkan kebergantungan orang Melayu terhadap orang asing dalam bidang-bidang tertentu. Justeru, demi mencapai matlamat sedemikian, Raja Chulan mencadangkan penubuhan penubuhan biasiswa pendidikan untuk menggalakkan orang Melayu menceburi bidang-bidang ini dan menyeru kerajaan menyediakan tempat kepada mereka sebaik tamat pengajian.

Perihal pendidikan amat penting bagi orang Melayu kerana ini akan membuka jalan kepada perpaduan dan menjadi penawar kepada masalah sosio-ekonomi. Selain itu juga, ia sebenarnya membuka ruang kepada mereka memainkan peranan aktif dalam segenap aspek kehidupan di Tanah Melayu ketika itu dan tidak membiarkan ia didominasi kelompok bukan Melayu. Dan berdasarkan pandangan Pesuruhjaya British, Sir Laurence Guillemard, beliau sedar sekiranya kelompok ini disisihkan, ia sudah pasti membuka ruang kepada jarum-jarum revolusi masuk dan menjadi barah dalam masyarakat berkenaan seperti mana apa yang berlaku di Hindia Timur Belanda (kini Indonesia). Tetapi walaupun diberi peluang pendidikan oleh British, bangsa Melayu masih lagi tersisih dari segi kek ekonominya kerana ia masih didominasi oleh golongan Eropah dan Cina. Bagi pihak British, mereka hanya perlu diberi pendidikan mencukupi untuk menjadi petani dan nelayan yang lebih baik berbanding bapa dan datuk mereka. Dan ini sesuatu yang amat mendukacitakan ramai pejuang Melayu ketika itu termasuk Raja Chulan yang mahu anak-anak Melayu terus diberi peluang mendapat pendidikan yang lebih tinggi termasuk peluang belajar di luar negara.

Selain tegas memperjuangkan hak pendidikan bangsa Melayu, baginda juga tidak ketinggalan lantang membantah beberapa polisi kerajaan ketika itu. Antara dasar yang mendapat penentangan Raja Chulan ialah mengenakan cukai terhadap minyak tanah dan minyak petrol. Baginda berpandangan dasar sedemikian hanya akan membebankan lagi kos kewangan yang dialami rakyat terutama penduduk miskin. Ketegasan baginda ini mendapat sanjungan ramai pihak termasuklah bekas Gabenor Negeri-Negeri Selat merangkap Pesuruhjaya Tinggi British, Sir Cecil Clementi. Clementi berkata, “Tiada Melayu pada zaman moden yang menyumbang lebih banyak kepada negara dan warganya melainkan Raja Chulan.”

Mungkin atas sebab itulah, baginda dilantik sebagai Raja Di Hilir Perak oleh DYMM Almarhum Sultan Iskandar Shah pada tahun 1920. Semasa tempoh pemerintahan baginda, British bukan saja mengembalikan Pulau Pangkor dan Dinding kepada Perak. Malah, British menarik balik sekatan yang melarang keturunan Sultan Abdullah dari sistem pewarisan takhta negeri berkenaan. Tambah membanggakan, baginda juga merupakan anggota kerabat diraja Melayu pertama yang dikurniakan gelaran Knight of the British Empire (KBE) pada tahun 1930 oleh Raja George V.

Raja Chulan mangkat pada 10 April 1933 dan dimakamkan di Makam Diraja Al-Ghuffran, Bukit Chandan, Kuala Kangsar. Baginda mempunyai ramai anak di mana kebanyakannya merupakan puteri. Menerusi perkahwinan pertama baginda dengan Raja Puteh Kalsom, mereka dikurniakan seorang putera, Raja Zainal Azman yang kemudian bergelar Raja Kecil Bongsu (1948-1956) dan Raja Amnah. Raja Amnah ini kemudiannya berkahwin dengan Sultan Deli, Sultan Osman Al-Sani Perkasa. Sementara perkahwinan kedua Raja Chulan dengan Che Sariya Sahat pula dikurniakan enam zuriat iaitu Raja Zania Shah, Raja Mentera @ Mahtra, Raja Kimas, Raja Mimi, Raja Zan dan Raja Amriah.

Legasi baginda yang masih bertahan sehingga hari ini ialah Rejimen Askar Melayu Diraja (RAMD). Idea ini tercetus daripada beberapa raja dan anggota kerabat diraja Melayu seperti Raja Chulan dan DYMM Sultan Alang Iskandar Shah (Perak), Yang Di-Pertuan Besar Negeri Sembilan iaitu Tuanku Muhammad ibni Yamtuan Antah dan Undang Luak Rembau, Dato Abdullah Haji Dahan. Mereka melihat penubuhan rejimen berkenaan memberi peluang kepada orang Melayu berbakti sebagai tentera dan pada masa sama, mengurangkan kos yang perlu dikeluarkan kerajaan koloni yang membawa askar dari Britain dan India berkhidmat di Tanah Melayu ketika itu. Hari ini, ia menjadi pasukan unggul dalam Tentera Darat Malaysia (TDM) dan pernah terlibat dalam beberapa konflik seperti konflik era Darurat, operasi menyelamat tentera Amerika Syarikat di Mogadishu, Somalia (1993) dan krisis pencerobohan Lahad Datu (2013).

SUMBER


Vaksin HIV Semakin Berjaya

Saintis sebenarnya belum pasti tahun bila HIV (Human Immunodeficiency Virus) benar-benar muncul. Amerika Syarikat melaporkan kes AIDS pertama pada tahun 1981. Sampel daripada kelenjar limfa (lymph node) seorang wanita di Congo pula memberi gambaran berbeza, bahawa HIV sudah wujud sejak tahun 1960 lagi (Gandhi, 2008).

Yang pasti, HIV tiba-tiba muncul dan berjaya dikesan melalui teknologi saintifik. Dan beberapa abad sudah berlalu, dengan vaksin pencegah HIV yang masih belum muncul. Walhal vaksin pencegah SARS-CoV-2 yang menyebabkan pαηδemik COVID-19 cepat dihasilkan.

Pertama sekali, mekanisme jangkitan HIV dan SARS-CoV-2 tidak sama. Walaupun kedua-dua virus tiada penawar (buat masa sekarang), binaannya jelas berbeza. SARS-CoV-2 serba boleh dicegah.

HIV pula bermacam-macam jenis (viral strain) yang sukar dihalang. Mungkin itulah sebab kenapa ujian vaksin fasa ketiga menelan kos lebih daripada AS$500 juta (lima ujian).

Kelima-lima ujian mendapati vaksin tersebut gagal menubuhkan imuniti (Whitehead, 2020). Vaksin HVTN 702 siap terbukti tiada langsung imuniti anti-HIV.

Mengenali Cabaran Vaksin

Punca utama kegagalan vaksin adalah kerana kebolehan HIV itu sendiri. Virus tersebut merebak (replication) terlalu pantas dan tangkas. Dan vaksin diisytihar gagal kerana tidak menghalang penyebaran… hanya mengurangkan kadar penyebaran sahaja.

Jadi tiada guna cυcυk vaksin pun, sebab tidak menghalang (Desrosiers, 2021). Virus bukan setakat menyebar dan merebak. Ia juga menubuhkan varian-varian baru. Malah dalam seorang pesαkit, boleh ada beberapa varian. Dan setiap varian ini ada perisai bukan main tebal.

Koronavirus dan herpes misalnya mempunyai binaan struktur bermaklumat. Apabila berpeluang untuk tembυs masuk, maklumat inilah digunakan virus untuk jangkit dalam sel subjek (manusia contohnya).

Struktur ini adalah glycoprotein yang diperbuat daripada gula dan protein. Tetapi glycoprotein dua virus ini nipis, berbeza dengan HIV yang sangat tebal… paling bergula untuk dibandingkan dengan semua virus.

Kiasannya, kalau berat sel HIV 1 kilogram, lebih daripada 500 gram adalah gula sahaja. Betapa tebalnya lapisan perisai HIV.

Usaha Terbaru Saintis

Mungkin ada yang terfikir: macam mana saintis tahu tahap keberkesanan vaksin? Takkan mereka jangkitkan subjek dengan HIV? Jawapan singkat: ya. Tetapi saintis tidak jangkitkan manusia dengan sampel HIV.

Bahan ujikaji seperti biasa adalah haiwan, yang digunakan dengan jenis HIV tersendiri. Macam kucing misalnya pun ada HIV… cuma dipanggil FIV (Feline Immunodeficiency Virus).

Beruk pula boleh dijangkiti SIV (Simian Immunodeficiency Virus). Setiap immunodeficiency virus ini tidak boleh menyeberang spesis, macam SIV kena pada manusia.

Saintis daripada Institut Kebangsaan Alahan dan Penyakit Berjangkit (NIAID) mendapat dana untuk uji vaksin anti-HIV. Sumber ujikaji saintis adalah tikus dan monyet Rhesus macaque. Tikus mempunyai anatomi, fisiologi dan genetik seakan-akan sama dengan manusia (Bryda, 2013). Manakala Rhesus macaque pula cenderung untuk kena SIV.

Dengan menggunakan teknologi mRNA, saintis berjaya membina sebuah struktur vaksin untuk menghalang jangkitan HIV. Kira lebih kurang sama dengan vaksin Pfizer dan Moderna untuk SARS-CoV-2.

Tetapi maklumat dalam mRNA vaksin ini tidak membawa protein koronavirus. Sebaliknya, saintis meletakkan protein Env dan Gag… dua protein utama HIV. Matlamat mereka adalah untuk menipu HIV bahawa badan terbabit sudah terjangkiti (Zhang, et al., 2021).

Mereka memberi calon vaksin ini kepada Rhesus macaque. Kemudian mereka memberi SIV. Dan selama 58 minggu mereka pantau. Vaksin terbabit memberi antibodi banyak, sekali gus mencegah SIV dalam kalangan Rhesus macaque.

Sekarang saintis sedang mencari jalan untuk bina sebuah vaksin untuk HIV manusia. Jika berjaya, tentu sekali ramai orang boleh diselamatkan.

RUJUKAN:

Bryda, E. (2013). The Mighty Mouse: The Impact of Rodents on Advances in Biomedical Research. Mo Med. 110 (3): 207-211.

Desrosiers, R. (2021, Mei 17). HIV/AIDS vaccine: Why don’t we have one after 37 years, when we have several for COVID-19 after a few months? The Conversation.

Gandhi, R. (2008, Oktober 15). When Did HIV Emerge? NEJM Journal Watch.

Whitehead, N. (2020, Mac 2). A $100 million HIV vaccine project failed. But all hope is not lost. NPR.

Zhang, P., et al. (2021). A multiclade env-gag VLP mRNA vaccine elicits tier-2 HIV-1-neutralizing antibodies and reduces the risk of heterologous SHIV infection in macaques. Nature Medicine.


Dinasti Chakri Yang Berdiri Kukuh Sejak Abad ke-18

Jika pembaca mengikuti penulisan saya sebelum ini mengenai persoalan adakah benar orang Thai ‘menyembah’ raja mereka, dalam penulisan tersebut ada menceritakan tentang perjalanan Raja Taksin dalam usaha baginda menyatupadukan wilayah Siam dan di samping rancangan baginda untuk memulihkan institusi keagamaan.

Tetapi mengenai Chakri amat jarang disentuh walaupun baginda bersama Raja Taksin berjuang menyelamatkan Siam daripada diancam Burma. Malah secara keseluruhan tidak diceritakan sepenuhnya, jadi wajarlah Chakri mendapat ruang yang lebih spesifik untuknya kali ini.

Mengikuti garis masa sejarah Siam. Di segenap sudut Tanah Siam sering bersilih ganti diperintah oleh kerajaan-kerajaan yang mendiami kawasan itu seperti Sukhothai, Ayutthaya, Lan Na, Chiang Mai dan kerajaan-dinasti lainya seperti Suphannaphum, Prasat Thong, Bhan Phlu Luang, Thonburi dan Rattanakosin.

Dinasti Monarki di Thailand pada hari ini masih utuh sejak abad ke-18 dan tidak mengalami nasib seperti dinasti sebelumnya yang telah musnah atas pelbagai faktor, walaupun ada spekulasi mengatakan bahawa Monarki Thai hari ini sedang ‘goyah’ sebab timbul macam-macam kontroversi. Tidak menjaminkan bahawa Monarki itu akan runtuh buat masa sekarang.

Perkembangan Dinasti Chakri

Berbalik pada topik asal, Monarki Thai tidak akan berdiri kukuh sehingga kini jika tiada usaha daripada ‘forefather’ yang berazam untuk menjaga kebajikan dan keselamatan masyarakat Thai pada masa itu dan untuk generasi seterusnya.

Dinasti terakhir (buat masa ini) yang memerintah Thailand pada masa sekarang adalah daripada Dinasti Chakri, dikenali juga sebagai Dinasti Rattanakosin dan Kerajaan Bangkok.

Pengasas Dinasti Chakri, Chao Phraya Chakri kemudiannya dikenali sebagai Rama I, Menaiki takhta secara rasmi pada 6 April 1782 setelah Raja Taksin digulingkan pemberontak. Pada awal pemerintahan Raja Chakri, baginda memindahkan ibu kota Siam ke Bangkok. Ibu kota sebelumnya yang terletak di Thonburi menjadi tempat kediaman rasmi golongan diraja Upparat(bakal raja siam).

Bapanya bernama Thongdee memegang jawatan sebagai kerani bertaraf rendah di Istana Ayudhya. Manakala ibunya merupakan seorang gadis jelita berbangsa Cina,

Ada beberapa persamaan yang ketara di antara Raja Taksin dan Raja Chakri,  iaitu masing-masing memegang jawatan rendah di istana Ayudha.

Menurut riwayat rasmi keturunan Dinasti Chakri, Thongdee berketurunan Kosa Pan, iaitu seorang bergelar Phra Khlang yang menjawat sebagai ‘Menteri Luar Negeri’ kepada Raja Narai.

Nama Kosa Pan agak masyur pada ketika itu kerana beliau pernah mengetuai rombongan kedutaan Ayudha ke Istana Raja Louis XIV, Perancis.

Oleh itu, Raja Chakri tetap meneruskan rancangan pemulihan institusi keagamaan seperti yang dicadang dan diusahakan oleh Raja Taksin, baginda sedar bahawa krisis institusi keagamaan disebabkan perpecahan golongan Sami/Sangha mengikut kelompok pro dan kontra Raja Taksin.

Bagi membezakan antara pengikut sami beragama Buddha yang biasa dengan sami yang pro-Taksin boleh diketahui melalui warna pakaian jubah mereka. Sami biasa mengenakan jubah berwarna kuning, manakala sami ‘pro-taksin’ mengenakan jubah berwarna merah. Golongan ini yang berpusat di wilayah Uttaradit, dipimpin oleh seorang sami yang bergelar Chao Phra Fang, tujuan mereka adalah untuk mendirikan sebuah negara berteraskan agama Buddha dengan menyatukan keagamaan melalui pentadbiran dan politik.

Visi Raja Taksin memang sangat mendambakan sebuah negara tanpa mengabaikan seruan agama melalui cara radikal, itu mengakibat konflik antara golongan agamawan.

Kemungkinan besar Taksin masa itu mengambil ‘iktibar’ selepas menyaksikan kemusnahan Ayutthaya, kepercayaan baginda bahawa tindakan raja terdahulu mengundang karma kerana telah mengabaikan ajaran Buddha.

Demi keselamatan dan kestabilan sosiobudaya, Raja Chakri bertindak menamatkan krisis kemerosotan moral yang dipercayai menjadi pokok permasalahan kemerosotan institusi keagamaan.

Selain itu, baginda juga telah bertindak mengarahkan proses menyemak semula dan membetulkan kitab Tripitika.

Raja Chakri & Pembentukan Pemikiran Intelek Masyarakat

Usaha Rama I/Chakri tak terhad dalam bidang keagamaan saja, tetapi merangkumi bidang sosial.

Dalam hal ini, Sejarah dan Sastera menjadi aspek penting bagi menyebarkan pemikiran dan kefahaman sosiopolitik tentang pemimpin terdahulu sesudah kemusnahan Ayutthaya supaya masyarakat dapat menyerap nilai-nilai yang diterangkan melalui tafsiran agama.

Oleh itu, terdapat percubaan terjemahan karya klasik antarabangsa seperti Rachathirat (Khmer), Sam Kok (Cina), Danang dan Inao (Jawa), Jinakalamalipakon(Pali) dan sebahagian karya klasik terkenal Sanskrit, Mahabharata.

Tujuan utamanya adalah memastikan nilai sosiopolitik dan moral pemimpin dapat diserapkan masyarakat Siam tanpa ragu-ragu dan salah faham.

Tidak lupa juga proses peluasan kuasa yang berlaku pada zaman Rama I turut mengesankan wilayah Kerajaan Melayu Patani pada 1785, apabila Siam melancarkan se-rangan dan berjaya men4kluki Patani dan menjadi wilayah tunduk kepada Siam serta diwajibkan menghantar bunga emas kepada Siam.

Pada tahun berikutnya antara 1789-1791 wilayah besar Patani dipecahkan kepada tujuh wilayah; Patani, Saiburi (Teluban), Nongchik, Yaring, Yala, Reman dan Rangae untuk melemahkan orang Melayu. Tak hairan mengapa Rama I diberikan gelaran Maharaja ‘The Great’ sepanjang zaman dalam sejarah Thai.

Kita tak mampu mengubah sejarah, dengan sejarah juga kita dapat mengubah masa depan supaya kesilapan masa lalu dapat diperbaiki serta dapat dielakkan apabila masyarakat sudah sedar akan kepentingannya.

RUJUKAN:

Sejarah Thai Zaman Bangkok 1767-1957 – Kobkua Suwannathat-Pian(DBP)


Pulau Kucing Di Negara Jepun

Tashiro-jima (田 代 島) merupakan sebuah pulau yang kecil kecil di Ishinomaki, Miyagi, Jepun. Ia terletak di Lautan Pasifik di luar Semenanjung Oshika, di sebelah barat Ajishima. Ia adalah sebuah pulau yang didiami penduduk yang agak kecil, kira-kira 100 orang (1000 orang pada tahun 1950). Ia juga terkenal dengan jolokan Neko-jima (Pulau Kucing) kerana populasi kucing yang besar yang hidup subur akibat kepercayaan tempatan yang memberi makan kucing akan membawa kekayaan dan nasib yang baik. Populasi kucing kini lebih besar daripada populasi manusia di pulau itu.

Sebuah artikel pada 2009 yang ditulis oleh Berita Sankei mengatakan bahawa tidak ada anjing di pulau itu dan pada asasnya dilarang untuk membawa anjing ke pulau itu.
Pulau ini terbahagi kepada dua kampung / pelabuhan: Oodomari dan Nitoda. Ajishima, sebuah pulau berjiran dengan Tashiro-jima, asalnya di bawah kuasa bandar Oshika, manakala Tashiro-jima adalah sebahagian dari bandar Ishinomaki. Pada 1 April 2005, Oshika bergabung dengan Ishinomaki, maka kini kedua-dua pulau tersebut berada dalam penguasaan bandar Ishinomaki.

83% daripada penduduk diklasifikasikan sebagai orang tua, kampung-kampung di pulau itu telah ditetapkan sebagai “kampung terminal” (限界 集 落 / genkai-shūraku). Yang bermaksud bahawa dengan 50% atau lebih daripada jumlah penduduk yang berusia lebih 65 tahun, yang survival kampung diancam. Pekerjaan majority penduduk pulau Tashiro ialah nelayan atau dalam bidang hospitaliti.

Pulau ini juga dikenali sebagai Pulau Manga (komik Jepun), kerana Shotaro Ishinomori telah membina sebuah bangunan bertemakan komik Jepun. Rekabentuk bangunan tersebut pula menyerupai seekor kucing.

Pada tahun 2011, pulau ini dilanda tsunami yang dikenali sebagai Tragedi Tohoku menyebabkan kerosakan yang besar ke atas pulau ini.

Terdapat sebuah kuil kucing kecil, yang dikenali sebagai Neko-jinja (猫 神社) di tengah-tengah pulau itu, kira-kira terletak di antara dua kampong yang disebut di atas. Pada masa lalu, penduduk di pulau ini terlibat dalam penternakan ulat sutera untuk bekalan sutera, dan kucing telah dipelihara untuk menjaga penternakan ulat sutera dari serangan tikus kerana tikus adalah pemangsa semula jadi bagi ulat sutera.

Aktiviti memancing juga popular di pulau itu selepas Tempoh Edo dan nelayan dari kawasan-kawasan lain akan datang dan tinggal di pulau itu dalam untuk sementara waktu. Kucing akan pergi ke rumah-rumah tumpangan di mana nelayan tinggal dan meminta sisa-sisa ikan.

Dari masa ke masa, nelayan semakin sukakan kucing dan akan memerhatikan kucing, mentafsirkan tindakan mereka sebagai ramalan cuaca dan corak pergerakan ikan. Pada suatu hari, apabila seorang nelayan sedang mengumpul batu-batu untuk digunakan pada jaring menangkap ikan, sebiji batu terjatuh dan membunuh salah satu daripada kucing di situ. Nelayan tersebut berasa simpati atas kematian kucing itu, lalu dikuburkan dan kekal di lokasi yang sama di pulau itu.

Terdapat sekurang-kurangnya sepuluh kuil kucing di dalam daerah Miyagi. Terdapat juga 51 monumen batu dalam bentuk kucing, yang merupakan satu jumlah yang luar biasa tinggi berbanding dengan wilayah lain. Khususnya, ini tempat-tempat suci dan monumen tertumpu di kawasan selatan pulau itu, kawasan di mana perindustian ulat sutera dimajukan.


Kisah Banjir Besar Di Nusantara

Kisah banjir besar bagi kita amat sinonim dengan Nabi Nuh. Ini kerana ianya merupakan kisah yang termaktub dalam teks-teks suci agama Abrahamaic. Namun, sepertimana yang termaktub dalam sejarah, setiap bangsa memiliki kisah banjir besar versi tersendiri. Sama ada tamadun Mesopotamia, Mesir Kuno, Indus, China, Yunani, Rome dan lain-lain.

Mungkinkah manusia di Nusantara juga memiliki versinya yang tersendiri? Apa yang al-Faqir temui melalui pembacaan, terdapat satu kisah menarik yang menggarap beberapa kisah masyhur untuk dijadikan sebuah lagenda. Ianya merupakan lagenda bagi suku kaum Temuan.

Suku kaum Temuan merupakan orang asli dari puak Melayu Proto yang terdapat di Pahang, Selangor Negeri Sembilan, Melaka dan Johor. Suku Temuan merupakan suku keempat terbesar di dalam hierarki kaum Orang Asli di mana jumlah mereka adalah seramai kira-kira 10,000 orang di Semenanjung Malaysia. Mereka mengamalkan adat resam yang menyamai orang Melayu.

Al-kisahnya, ribuan tahun yang lampau, ramai manusia dari suku kaum Temuan mati kerana telah melakukan suatu dosa. Dosa ini menyebabkan kemarahan Tuhan dan nenek moyang mereka. Tuhan menurunkan bala berupa banjir besar yang menenggelamkan semua pendosa. Hanya dua orang sahaja yang terselamat iaitu Mamak dan Inak. Ini kerana mereka menaiki kayu Gaharu di “Gunung Raja” dan sentiasa melazimi suatu bacaan agar terselamat.

Gunung yang diperkatakan ini kini terletak di sempadan Selangor dan Pahang. Menurut lagenda, “Gunung Raja” ini akhirnya menjadi tempat asal usul suku kaum ini. Dari pasangan Mamak dan Inak inilah berkembang biaknya lagi suku kaum Temuan. Gunung ini dianggap suci oleh mereka kerana selain kisah yang disebutkan di atas, gunung ini juga dikatakan sebagai tempat roh nenek moyang mereka yang telah mati berkumpul sebelum menuju ke “Pulau Buah”.

Menurut lagenda lagi, di gunung ini juga terdapat satu makhluk aneh. Makhluk ini serupa juga dengan manusia biasa. Tetapi dia mempelajari ilmu sihir lalu menjadikan dia seorang yang bertubuh besar dan berbulu lebat. Dia juga sudah tidak boleh berhubung dengan manusia lagi. Mereka gelar makhluk ini sebagai “Hantu Pemburu”. Makhluk ini sungguh menakutkan bagi suku kaum Temuan. Dan orang tua suku kaum ini sentiasa memperingatkan generasi muda mereka untuk tidak mempelajari ilmu yang tidak bermanfaat agar tidak dihukum sedemikian.


India Ialah Bom Jangka Covid-19

Semua sedia maklum dengan penularan Covid-19, banyak negara mengambil langkah pencegahan termasuk perintah berkurung. Salah satu daripadanya ialah India dengan tujuan mengekang pertambahan kes wabak Covid-19 di negara berkenaan. Tetapi siapa sangka, usaha perintah berkurung itu sebenarnya mendedahkan lagi India kepada bahaya wabak berkenaan.

Sebelum penularan wabak Covid-19 di seluruh dunia, jutaan pekerja migran India menjadikan bandar-bandar besar negara itu sebagai tempat mencari rezeki dan peluang keluar dari belenggu kemiskinan. Ramai bekerja dalam banyak sektor dari pembinaan hinggalah automotif.

Bilangan mereka ini kadangkala boleh mencecah sehingga 100 juta orang. Dan bila tidak keluar mencari rezeki, mereka menjadikan kawasan perumahan setinggan yang sempit sebagai tempat tinggal.

Tetapi semua itu berubah apabila perintah berkurung dikuatkuasakan oleh Perdana Menteri India, Narendra Modi pada minggu lepas. Apabila ia berkuatkuasa, semua majikan dan kontraktor yang mengupah mereka menghilangkan diri (terpaksa duduk diam di rumah).

Perintah sebegini menjadikan migran-migran ini sebagai pelarian yang memaksa mereka kembali ke kampung halaman masing-masing. Mereka membawa bekalan tak seberapa berupa makanan, minuman dan pakaian serta dalam sesetengah kes, berjalan kaki kembali ke kampung halaman masing-masing.

Ramai didorong keazaman untuk pulang atas beberapa sebab iaitu akses kepada bekalan makanan dan dikelilingi oleh ahli-ahli keluarga yang mengenali dan menyayangi mereka. Dan itu sudah cukup memotivasikan mereka walaupun perlu bergelut dengan kelaparan dan keletihan.

Terdapat banyak kes memilukan berkenaan migran-migran ini. Misalnya pada minggu lepas, seorang lelaki berusia 39 tahun berjalan sejauh 300km dari New Delhi ke Madhya Pradesh mengadu sakit dada keletihan sebelum m4ti.

Dalam satu kes lain, seorang lelaki yang berusia 62 tahun pulang dari sebuah hospital di Gujarat dengan berjalan kaki sebelum menghembuskan nafas terakhir di luar rumahnya. Empat lagi migran yang dihalau dari sempadan negeri Gujarat semasa dalam perjalanan ke Rajasthan kemudiannya m4ti dilanggar lori di lebuh raya pada waktu malam.

Bercerita saja tidak mencukupi. Untuk melihat skala sebenar tragedi ini, boleh rujuk video yang disertakan:

Tragedi sebegini mengingatkan ramai kepada tindakan jutaan pelarian yang sanggup berjalan kaki ke timur dan barat Pakistan semasa pembentukan negara itu pada tahun 1947. Tetapi perlu diingat, ini bukan kali pertama migran tempatan berbuat demikian.

Setiap kali berlaku sesebuah krisis termasuk bencana alam atau penularan wabak, langkah pertama ialah keluar dengan segera dari sesebuah bandaraya yang dihuni. Ini dicatatkan oleh penulis Frank Snowden dalam bukunya 3pidemics and Society.

Mumbai bukan sekali menyaksikan separuh daripada populasinya mengosongkan bandar itu bila dilanda krisis seperti wabak flu Sepanyol (1918), wabak penyakit (1994) atau banjir (2005). Dalam kes wabak flu Sepanyol, pendekatan British ialah mengenakan perintah berkurung bagi mengekang penularan wabak di bandar itu.

Masalahnya, apa yang dihadapi British itu kini dihadapi juga oleh New Delhi dan Modi iaitu migran pulang ke kampung halaman sama ada berjalan kaki atau bersesak-sesak dalam bas. Kemudian, mereka akan berpindah ke rumah keluarga yang turut dihuni ahli-ahli keluarga berstatus warga emas.

Tanpa mereka sedar, tindakan mereka bukannya mengurangkan penularan wabak tetapi menyemarakkan lagi penularan hingga ke tahap pandemik. Dan ramai bimbang bila migran-migran ini pulang, rumah-rumah ini dijangka akan menjadi titik panas penularan wabak.

Atas sebab itulah, kerajaan-kerajaan negeri India berusaha mengelak perkara tersebut berlaku dengan mengatur tempat tinggal, pengagihan makanan dan pengangkutan pulang. Malangnya dari segi pengangkutan, mereka terpaksa bersesak-sesak di stesen-stesen bas untuk pulang; satu lagi titik panas untuk penularan Covid-19 di India.

Melihat kepada kesukaran ini, tidak hairanlah sesetengah kerajaan negeri mempertimbang semula keputusan aturan pengangkutan dan meminta migran-migran ini kekal di bandar-bandar mereka.

Misalnya, Ketua Menteri Delhi Arvind Kejriwal merayu kepada para migran untuk kekal di Delhi dan mengelak dari berkumpul beramai-ramai untuk mengurangkan peluang jangkitan Covid-19. Kejriwal turut mengumumkan kerajaan negeri akan menanggung kos sewa mereka dan penubuhan 568 pusat pengagihan makanan untuk kelompok miskin.

Krisis sebegini amat menekan sesiapa saja termasuk Modi sendiri. Justeru, tidak hairanlah mengapa Modi memohon maaf atas apa yang berlaku dalam ucapannya tetapi menegaskan ia terpaksa dilakukan demi memastikan wabak tersebut tidak merebak ke seluruh negara.

Namun, Modi juga harus memikirkan semula pakej ekonomi yang diperkenalkan bagi membantu India mengharungi situasi wabak Covid-19. Baru-baru ini, Delhi mengumumkan pakej rangsangan ekonomi yang dipanggil PM Gareeb Kalyan Scheme pada 26 Mac lepas dengan nilai pakej berjumlah AS$23 bilion (RM100.3 bilion).

Nilai pakej yang diperkenalkan oleh Menteri Kewangan Nirmala Sitharaman itu jauh lebih rendah berbanding Pakej Rangsangan Ekonomi Prihatin Rakyat (PRIHATIN) yang diumumkan oleh Perdana Menteri Malaysia, Tan Sri Muhyiddin Yassin berjumlah RM250 bilion pada hari sama tidak termasuk 20 Billion yang diumumkan oleh Tun Mahathir sebelum ini.

Pakej ini dilihat hanya memberi impak kecil kepada ekonomi India dan tidak berupaya menghalangnya dari terus jatuh. Sementara itu, kerajaan-kerajaan negeri seperti Rajasthan, Kerala, Delhi dan Bengal turut memperkenalkan pakej rangsangan mereka. Tetapi dengan dana yang sedikit, agak sukar bagi mereka membantu berdasarkan skala cabaran yang dihadapi India hari ini.

Suka atau tidak, India tidak boleh bersikap kedekut dan harus melaksanakan pendekatan Keynesian bagi memastikan nasib rakyatnya terutama golongan fakir dan miskin terbela. New Delhi boleh saja memperuntukkan lebih banyak dana bukan saja untuk membina rumah perlindungan dan bank makanan untuk golongan berisiko tetapi juga mengembangkan dan menambahbaik sektor kesihatannya.

India juga harus berfikir di luar kotak bagi menangani masalah ketiadaan duit di tangan untuk rakyat yang bekerja secara harian. Ini kerana tawaran pemindahan tunai yang ditawarkan kepada rakyat bukan saja terlalu rendah malah tempoh untuk mendapatnya juga lambat.

Bank Pusat India telah melancarkan pelbagai langkah untuk menyokong ekonomi negara itu. Malangnya, sesetengah langkah seperti moratorium untuk pinjaman masih lagi bersifat sukarela dan bukan bersifat mandatori. Perkara ini harus ditangani segera kerana ia boleh mengakibatkan ramai menjadi muflis dan terjerumus ke kancah kemiskinan.

Jadi, kenapa pakej rangsangan Modi ini patut dikecam? Sila lihat statistik ini.

Pakej stimulus India dalam angla RM 100 billion berbanding negara kita yang dah suntik lebih RM 270 billion ke dalam negara kita. Dan lepas ni akan ada pakej tambahan untuk SME lagi diumumkan. RM 270 Billion yang kita umumkan untuk rakyat berjumlah 31 juta tau. Itupun kita rasa sangat tak cukup. Bayangkan India yang mempunyai populasi 1.4 billion nyawa?

US sendiri umumkan RM 8.8 Trillion untuk menampung kehidupan lebih 300 juta nyawa di negara mereka meski rakyat US jauh lebih senang dari rakyat India yang dibelenggu dek kemiskinan. Apa yang India terima terlalu rendah, itu pun mengambil kira faktor macam karenah birokrasi dan korupsi yang menyebabkan bantuan tu tak sampai ke tangan yang memerlukan.

Dari segi pendapatan rakyat, 21.9% rakyat India hidup di bawah garis kemiskinan. Ini bersamaan 390 juta orang di India hidup dengan pendapatan kurang daripada 100 rupee (RM5.70) sehari.

RM5.70 sehari nak tampung keluarga. Manakala rakyat yang terlibat dalam ekonomi tidak formal pula berjumlah hampir 400 juta orang dengan purata pendapatan hanya RM300 sebulan.

Rakyat yang tidak bekerja langsung? 7.3% atau 95 juta orang.

Di India hari ini, kadar katil berbanding penduduk cuma 0.7 untuk setiap seribu orang. Di India jumlah unit penjagaan kesihatan swasta lebih banyak berbanding kemudahan kesihatan awam. Ironi kerana bilangan orang miskin terlalu banyak yang terdedah kepada kematian tanpa ada peluang rawatan yang cukup.

Menurut laporan Vox, pakar di India (Dr. SP Kalantri dari Hospital Kartuba, India tengah) meramalkan angka jangkitan Covid-19 di India boleh mencecah dalam 300-500 juta orang dalam masa 4 bulan lagi kalau perkembangan semasa yang membelenggu India tidak dibendung. Ini betul-betul bom jangka betul! Mampu ke India nak uruskan kalau 500 juta nyawa kena Covid-19? Dijangka daripada angka ni, 1-2 juta nyawa akan melayang!

Apakah India mampu selamat dari tragedi Covid-19?

RUJUKAN:

Biswas, Soutik. (2020). Coronavirus: India’s pandemic lockdown turns into a human tragedy. BBC News. https://www.bbc.com/news/world-asia-india-52086274

Ward, Alex. (2020). India’s coronavirus lockdown and its looming crisis, explained. https://www.vox.com/2020/3/24/21190868/coronavirus-india-modi-lockdown-kashmir


Angsa Kanada Yang Becerai!

Adat berkahwin, dugaan silih berganti datang menguji pasangan. Jika tidak mampu lagi saling bekerjasama dan memahami, alamatnya bercerailah mereka berdua. Penulisan ini bukan nak sibuk bercerita mengenai rumah tangga orang yang merupakan minat sesetengah masyarakat kita sehingga isu ini hampir setiap hari dipaparkan di media sosial. Sebaliknya, saya ingin menceritakan salah satu kes penceraian yang berlaku dalam dunia haiwan iaitu penceraian yang satu spesies burung bernama Angsa Canada atau nama saintifiknya, Branta canadensis.

Angsa ini boleh dikenal pasti dengan leher hitamnya yang menyerlah dan jalur putih pada dagunya. Populasi burung yang masih beribu ini setiap tahun akan bermigrasi atau berhijrah ke selatan dan utara membentuk formasi ‘V’. Angsa-angsa yang beradaptasi untuk habitat padang rumput ini hidup di pekan dan bandar sehingga adakalanya dianggap sebagai haiwan perosak. Burung ini akan berhijrah ke utara pada musim panas dan ke selatan pada musim sejuk.

Seperti 90% spesies burung lain sebagai contoh swan, enggang dan penguin, Angsa Kanada mengamalkan monogami iaitu dalam terma biologi bermaksud seekor haiwan jantan hanya akan mengawan dengan seekor haiwan betina dalam spesies yang sama membentuk suatu “ikatan berpasangan.”

Bagi mana-mana ibu bapa termasuklah Angsa Kanada, menjaga anak merupakan tugas yang memakan masa dan kudrat yang banyak. Setiap kali telur-telur angsa ini menetas kedua-dua ibu bapa angsa akan bekerjasama menjaga anak-anak selama sembilan bulan untuk meningkatkan kelangsungan hidup anak-anak mereka mengharungi musim sejuk yang mencabar. Jika Angsa Kanada berpasangan seumur hidup, ini akan menguntungkan mereka dalam hal penjagaan anak.

Namun begitu, tenaga yang banyak dihabiskan untuk menjaga anak membuatkan ada ketikanya burung ini akan keletihan sehingga ia memilih untuk ‘berpantang’ daripada membiak hingga satu tahun bagi menjana semula tenaga yang hilang. Oleh yang demikian, pasangannya berada dalam tempoh sukar jika si angsa enggan mengawan. Kajian terkini yang dibuat terhadap populasi Angsa Kanada yang hidup sepanjang tahun di New Haven County, Connecticut menjelaskan bahawa keengganan untuk mengawan akhirnya menjurus ke arah penceraian.

Profesor Michael Conover, ahli ekologi Universiti Negeri Utah dan Dr. Jonathan Dinkins dari Universiti Negeri Oregon membuat konklusi bahawa penceraian dalam kalangan Angsa Kanada berlaku apabila salah seekor daripada suatu pasangan angsa tersebut sukarela dan boleh membiak dalam sesuatu tahun tapi pasangannya pula sebaliknya.Kajian yang mereka lakukan terhadap beberapa spesies lain juga menunjukkan bukan itu satu-satunya punca penceraian bagi spesies burung monogami. Punca lain misalnya, Angsa Teritip (Branta leucopsis) bercerai setelah kedua-dua individu berpisah ke haluan berbeza semasa berhijrah untuk musim sejuk tetapi bagi Angsa Kanada, mereka bersama sepanjang tahun. Beberapa kajian terdahulu juga menjelaskan bahawa turut berlaku penceraian dalam spesies burung lain yang berpunca daripada ingin mengawan dengan pasangan yang mempunyai kawasan yang lebih baik. Namun, apabila kedua-dua penyelidik ini menguji dengan angsa-angsa yang bercerai di lapan kawasan masing-masing, hanya seekor yang berpisah kerana ingin kawasan yang lebih baik.

Profesor Colleen Cassady St. Clair, seorang ahli ekologi tingkah laku dari Universiti Alberta menyatakan, “Jika emosi diguna pakai terhadap terma ‘cerai’ seiring dengan konteks manusia, seseorang akan bersimpati dengan ‘janda’ atau ‘duda’ Angsa Kanada yang ditinggalkan hanya kerana mereka ingin bercuti setahun daripada mengawan. Walau bagaimanapun, percutian ini merupakan fenomena biasa bagi burung-burung berjangka hayat panjang.” Rentetan daripada itu, Angsa Kanada yang bercerai seterusnya akan mencari pasangan baru demi kesinambungan generasi bagi spesies mereka.

RUJUKAN

All About Birds (n.d.). Canada Goose. Retrieved from https://www.allaboutbirds.org/guide/Canada_Goose/overview

Ehrlich, P. R., Dobkin, D. S., & Wheye, D. (1988). Monogamy. Retrieved from https://web.stanford.edu/group/stanfordbirds/text/essays/Monogamy.html

Wilson, N. (2019). Divorce in Canada Geese. Retrieved from https://www.pbs.org/wnet/nature/blog/divorce-in-canada-geese/


Apa Yang Akan Berlaku Apabila Bergaduh Dengan Pasangan Hidup?

Semasa bercinta, memang semuanya manis sebab masing-masing belum mengenali antara satu sama lain.

Setelah berkahwin, barulah semua tahu perangai sebenar pasangan hidup tambah pula apabila sudah direzekikan anak. Hubungan perkahwinan kadangkala berantakan atas sebab-sebab tertentu.

Lafaz nikah dan taklik (entah kenapa ada sampai bertalkin pula) memulakan hubungan baru yang semoga tiada lafaz talak.

Katanya perbalahan ialah perkara biasa dalam perkahwinan. Sebuah kajian dibuat penulis Joseph Grenny mengatakan perbalahan merapatkan hubungan suami isteri (Hill, 2018).

Logik ini ada betul pun sebab ramai saja mendapat anak sembilan bulan selepas bergaduh besar. Tetapi di sebalik pergaduhan-pergaduhan yang diromantiskan, ada pula konflik rumahtangga yang mengganggu psikologi dan ketenteraan jiwa.

Perintah Kawalan Pergerakan dilaksanakan kerajaan Muhyiddin Yassin untuk tujuan yang baik iaitu mencegah dan membendung penularan COVID-19. Tetapi semasa tempoh PKP, ramai dalam kalangan isteri kehilangan ketenangan hidup (Bernama, 2020).

Bagi mereka, tempat kerja sahaja zon selamat kerana tiada suami yang kurang ajar.

Banyak perkara berlaku semasa bergaduh. Denyutan jantung menjadi laju. Pernafasan pun begitu juga. Mode defensive ini ialah sistem semulajadi ibaratkan tindak balas diperlukan badan.

Amarah dan kekecewaan menyebabkan t3k4nan yang melemahkan sistem imunisasi badan. Jadi inilah masa senang terkena p3ny4kit seperti demam sebagai contohnya. Kalau tubuh badan sihat sekalipun, hormon str3s ini boleh menyebabkan keletihan. Siapalah suka bergaduh setiap masa?

Dari segi psikologi pula, ramai yang melaporkan insomnia (susah tidur), risau, tidur tidak lena, bangun tidur masih penat, kemurungan dan gangguan pemakanan sampai menyebabkan obesiti. Semua tahu macam-macam p3ny4kit akan datang apabila ada obesiti.

Apa Perlu Buat Semasa Bergaduh?

Walaupun Oprah Winfrey sudah tidak lagi aktif dalam industri hiburan, beliau masih berjasa dalam menangani konflik kekeluargaan.

Dalam laman sesawang miliknya, Oprah mencadangkan “diam” ialah jalan terbaik untuk menenangkan keadaan.

Tiada siapa boleh bergaduh seorang diri (kecuali orang gila). Apabila orang kedua diam, orang pertama tidak mungkin boleh bergaduh. Dan jika tiada pergaduhan berlaku, kedua-dua pihak pun cepat sejuk dan akhirnya boleh berkomunikasi semula.

Hanya dengan komunikasi sahaja boleh selesaikan masalah yang berbangkit seperti kewangan, kesetiaan (mungkin susah) dan keadaan (rumah berselerak misalnya).

Jika punca pergaduhan itu kecil, tentu sekali kedua-duanya boleh mencari “level terms” kerana amarah biasanya menghilangkan pertimbangan. Malah kali ini pun pasangan boleh berbincang lebih rapi:

Ketiga-tiga soalan ini boleh dijawab melalui komunikasi sahaja. Kalau ditanya semasa marah, suami mesti cakap isteri itu ini (begitu juga sebaliknya). Padahal kedua-duanya tahu masing-masing sangat berkomited membina rumahtangga.

Pergaduhan suami isteri tidak sama sekali boleh dinormalisasikan. Ia tidak normal, terutamanya jika asyik berulang. Malah perkembangan minda anak-anak pun boleh terjejas jika ibu-bapa asyik bergaduh.

Anak-anak yang sudah dewasa pun boleh terkesan juga. Ketidakstabilan keluarga ialah sesuatu yang ditakuti anak lebih-lebih lagi dalam persekitaran masyarakat bercerai-berai.

Kata-kata nista yang dihamburkan semasa pergaduhan boleh melunturkan imej ibu bapa di mata anak.

Jika berterusan, emosi anak itu sendiri terganggu. Apabila meningkat dewasa pun, anak-anak mungkin menghadapi masalah tingkah-laku dan perhubungan (Morin, 2019). Semuanya berbalik kepada punca kepada segala masalah dalam hal ini: pergaduhan.

RUJUKAN:

Bernama. (2020). MCO seeks spike in domestic vi0l3nce cases.

Hill, A. (2018). Couples who argue together, stay together, research finds. The Guardian – https://www.theguardian.com/lifeandstyle/2018/feb/13/couples-who-argue-together-stay-together-research-finds

Morin, A. (2019). How Parents F1ght1ng Affects a Child’s Mental Health. Very Well Family.


Black Death: Lebih 75 – 200 Juta Mati Suatu Masa Dahulu

Dalam meneliti zaman gelap yang menyapa benua Eropah, adalah tidak lengkap untuk tidak berbicara tentang sebuah fasa yang terkenal dengan jolokan sebagai Black Death. Fasa yang telah merencatkan segala perkembangan tamadun di benua eropah, meragut pelbagai nyawa. Sejarawan mempunyai pelbagai cara dan seni mengungkapkan tentang peristiwa ini.

Antara gambaran yang paling menarik tentang Black Death ini ialah wabak ini disamakan dengan rasukan syaitan yang telah meragut nyawa-nyawa manusia bukan sahaja di Eropah, bahkan di Asia dan Timur Tengah! Untuk rekod, wabak Black Death ini telah memakan nyawa sebanyak 75-200 juta manusia di seluruh dunia! 25 juta daripadanya ialah penduduk Eropah, yang membawa maksud bahawa kira-kira 2/3 daripada penduduk eropah ketika itu menjadi mangsa!

Tetapi apa sebenarnya wabak Black Death ini? Kenapa… dan bagaimana wabak ini mampu memakan nyawa sehingga sebanyak itu?  Tugas saya untuk menglipurlarakan kisah tentang wabak Black Death, dalam bahasa awam dan ringkas untuk kita mengambil iktibar dan pengajaran daripadanya.

Untuk rekod sejarah, wabak Black Death ini menyapa benua Eropah ketika kurun ke-14 Masihi. Kenapa wabak ini dipanggil sebagai Black Death adalah kerana kulit mangsa yang luka yang dijangkiti wabak ini akan bertukar kehitam-hitaman! Dipercayai bahawa penyakit ini mula tersebar pada sekitar 1347 Masihi hingga 1350 Masihi.

Tetapi bagaimana wabak Black Death ini boleh menyapa Eropah? Sejarawan telah membahagikan teori-teori yang boleh dikaitkan dengan penyebaran wabak ini di Eropah. Berikut ialah teori-teori yang terkenal dan dibahaskan dalam bidang sejarah.

I. Wabak Black Death ini bermula dari Asia Tengah. Terdapat spesikulasi yang mengatakan bahawa wabak datang dari Utara India dan China. Ianya kononnya datang dari pedagang beserta tentera Monggol yang menggunakan laluan sutera darat dan seterusnya datang ke Pelabuhan Sicily lalu dari sini, wabak ini terus tersebar ke seluruh Eropah.

II. Black Death tersebar di Eropah pada musim sejuk pada 1347 Masihi dan 1348 Masihi. Kononnya kapal-kapal dari arah Timur ini dikerumi oleh tikus-tikus yang terlalu banyak. Dan tikus itu pula membawa hama dan kutu-kutu yang kemudian melompat dari manusia ke manusia sekaligus menyebarkan wabak ini. Lagi-lagi tarikh yang dicadangkan berlaku peristiwa ini ialah musim sejuk telah mengakftifkan lagi pembiakan kutu-kutu dan hama ini.

III. Pergy Saari dan Aaron Saari mengatakan bahawa Delhi, sebuah kota di Utara India adalah tempat bermulanya wabak Black Death ini, lalu merebak ke wilayah lain di Selatan Asia pada tahun 1346 Masihi, sebelum terus merebak ke bandar seperti Kaffa dan Istanbul pada tahun 1347 Masihi. Penyakit ini kemudian merebak ke Eropah berpunca dari pengunaan senjata biologi dalam perang oleh orang Tatar yang tidak mahu pengaruh barat mula sampai ke wilayah Monggol.

Untuk menghalang pengaruh barat dari orang Itali, orang Tatar telah menghumbankan mayat-mayat yang terlebih dahulu dijangkiti oleh wabak Black Death di beberapa wilayah awal seperti Delhi di Kaffa, berdekatan dengan kawasan perniagaan orang Itali. Kaffa hari ini adalah terletak berhampiran dengan Crimea.

Atas sebab inilah orang-orang Itali yang berada di Kaffa telah berundur pulang ke negara mereka, lalu membawa penyakit Black Death ke negara mereka. Akibatnya, dari situ, wabak ini tersebar ke serata eropah.

Baik, rasanya kita sudah memahami akan cara bagaimana benua Eropah disapa dek wabak Black Death ini? Maka kata saya, kita hadami pula perbahasan yang membincangkan tentang bagaimana penyakit ini boleh tersebar dalam wilayah Eropah itu sendiri.

Kajian sains yang dibuat telah menemui bahawa bakteria jenis Yersinia Pestis bertanggungjawab dalam penyebaran penyakit ini. Tikus menjadi ejen utama penyebaran penyakit selain 30 spesis lain dikenalpasti sebagai ejen penyebarannya. Wabak ini terdapat dalam beberapa peringkat iaitu septicemic dan bubonic plague bagi peringkat pertama manakala bagi peringkat kedua pula ialah peneomonic plague.

Anda perlu tahu bahawa, untuk dijangkiti wabak, anda sama ada perlu digigit atau terkena najis vektor (agen penyebaran) yakni kutu, “oriental rat flea” spesies Xenopsylla cheopis, selepas menghisap darah tikus yang mempunyai bakteria di dalam badannya.

Bagi peringkat bubonic plague, simptom yang biasanya kelihatan pada mangsanya ialah mangsa akan sakit kepala, lenguh-lenguh badan, muntah-muntah dan demam. Simptom ini biasanya kelihatan pada hari pertama sehingga ke tujuh manakala kadar kematian dicatatkan dalam angka 30-75 peratus.

Mangsa yang terselamat daripada fasa pertama mula akan menyebarkan kepada manusia lain melalui percikan atau semburan titisan udara dari paru-paru atau mulut. Sebagai contoh, mangsa akan terbatuk dan bersin, lalu kesan water dropetlet tersebut terkena dengan mangsa lain, maka anda berpeluang untuk dijangkiti.

Bakteria ini akan masuk melalui trakea dan menyerang paru-paru dan kerongkong mangsa. Kadar kematian untuk peringkat kedua ini yang dikenali sebagai paneomonic plague ini lebih dasyat apabila mencecah sehingga 90-95 peratus!

Jadi, kita sudah memahami bagaimana wabak ini bergerak. Tentu dalam fikiran kita sekarang, tiada rawatankah pada waktu itu sehingga mengakibatkan kematian sebanyak 25 juta orang di benua eropah manakala mencecah 75 juta di seluruh dunia. Mana pergi doktor-doktor serta tabib pada zaman itu? Baik inilah bahagian paling menarik yang saya nak ulas dalam artikel ini.

Tikus Hitam seperti mana yang dibicarakan dalam awal artikel tadi dikatakan sebagai ejen penyebaran utama wabak Black Death. Jadi, ketika itu di Eropah, tikus-tikus hitam ini digantikan dengan tikus coklat. Dalam kitaran alam semula jadi, tikus coklat ini memang nemesis utama tikus hitam, bahkan tikus coklat ini lebih agresif apabila tidak membenarkan hama daripada membiak melaluinya. Jadi populasi tikus hitam dihapuskan dengan pembiakan tikus coklat ini.

Namun, ada perkara menarik yang saya mahu bincangkan bila membicarakan tentang kaedah pengubatan. Maka ketika itu, lahirnya kepercayaan karut seperti bau busuk dari mayat yang dijangkiti oleh Black Death sebenarnya mampu membuatkan manusia lain turut terkena wabak ini. Jadi, masyarakat ketika itu akan membakar segala barang-barang yang mampu menyebarkan bau wangi seperti bunga-bungaan, kapur barus, daun limau, pokok pain banyak lagi.

Selain itu, penjualan minyak wangi ketika itu sangatlah laku kerana kepercayaan karut ini. Minyak wangi biasanya akan diletakkan di sarung tangan yang dipercayai mampu melindungi wajah mereka daripada dimasuki wabak ini. Mereka akan dilihat berjalan sambil meletakkan tapak tangan itu dimulut mereka,

Bahkan lebih dasyat daripada itu, di Milan dicatatkan sebuah dinding dibina untuk memisahkan antara penduduk yang tidak terjangkiti dengan penduduk yang dijangkii dek wabak ini. Tetapi ada asasnya juga dengan langkah ini sebab kalau hari ini, kita boleh samakan langkah ini dengan proses kuarantin yang berlaku kalau sebuah wabak epidemik dan pandemik melanda sebuah kawasan.

Tidak ketinggalan terpengaruh dek kepercayaan karut yang berlaku ketika itu ialah Pope Clement IV yang mengambil langkah duduk sambil dikelilingi oleh api yang besar dengan harapan bahawa kuman yang tersebar dikelilingnya akan mati dek haba api. Akhirnya, Pope Clement IV ini sendiri menjadi mangsa kematian wabak Black Death!

Dari segi politik, wabak ini telah mengakibatkan keruntuhan struktur politik ketika itu di benua Eropah apabila 25 juta nyawa hilang begitu sahaja. Jumlah yang hampir sama dengan populasi rakyat Malaysia hari ini! Kehilangan nyawa yang banyak ini mengakibat kestabilan politik yang dimiliki oleh Eropah ketika itu hilang! Pemerintah seperti King Henry turut mati.

Kesempatan Empayar Turki Uthmaiyah yang sedang dalam mood perluasan kuasanya pun mengambil kesempatan dengan menakluk dan menawan beberapa kawasan di eropah tanpa tentangan sengit kerana mereka sedang menumpukan bagaimana untuk melawan wabak ini.

Dari sudut ekonomi pula lebih dasyat. Kerajaan-kerajaan telah kehilangan banyak sumber pendapatan. Sebagai contoh, dalam kes yang melibatkan penghutang-penghutang yang berhutang dengan kerajaan, kebanyakan daripada penghutang ini mati akibat wabak virus ini. Yang lebih dasyat mereka tidak mati seorang, tetapi turut mengheret sekali anak bini sanak saudara, atuk nenek, ibu dan ayah, sepupu dan cucu sekali sehinggakan apabila wabak ini selesai, kerajaan tidak dapat menjumpai sesiapa untuk membayar hutang mereka.

Selain itu, dapat juga dilihat industri pertanian dan perlandangan di Eropah terjejas teruk. Binatang ternakan seperti lembu, kambing, kerbau dan sebagainya turut dijangkiti sehingga kematian binatang ini mengakibatkan krisis makanan yang sangat teruk di Eropah. Ketika ini, kadar pengangguran sangatlah tinggi. Jenayah berada di mana-mana. Para petani dan pekerja lain memohon gaji yang sangat tinggi untuk membuat kerja. Senang cerita, krisis ekonomi yang tak tergambar dek akal kita sedang melanda Eropah ketika itu.

Yang paling terkesan ialah golongan gereja. Sebelum wabak ini, rakyat Eropah sangat mempercayai akan golongan gereja. Namun selepas wabak, banyak rakyat yang menyalahkan gereja dengan alasan bahawa gereja telah melanggar perintah Tuhan dengan menunggang agama demi kepentingan sendiri sehingga mengakibatkan kepercayaan pada golongan gereja semakin merosot. Ini juga menyumbang kepada idealogi baru yang bersifat sekularisme yang kemudiannya akan menyumbang kepada gelombang Renaissance di Eropah.

RUJUKAN:Kamaruddin,  Mohammad Kamal . (2009). Sejarah Eropah. Pearson.

Dunham, Will. (2008). Black Death ‘Discriminated’ between victims.  ABC Science. http://www.abc.net.au/science/articles/2008/01/29/2149185.htm

BBC News. (2001). De-coding the Black Death. http://news.bbc.co.uk/2/hi/health/1576875.stm